/Fleet menadžment softver\ndispečerski modul (centar)\nDISPEČERSKI MODUL (Centar) je jedan od proizvoda kompanije DIGITAL LOGIC D.O.O. koji svojim savremenim pristupom ima za cilj olakšavanje, ubrzavanje i modernizaciju rada saobraćajnih preduzeća. Sam proizvod je zasnovan i razvijan na iskustvima i potrebama samih klijenata (korisnika sistema), pa je shodno tome, veoma blizak korisnicima, lak i jednostavan za upotrebu. Svojim mogućnostima nudi uvid i kontrolu podataka vezanih za iskorišćenost voznog parka, osoblja i ostalih resursa kompanije. Dispečerski Modul je dizajniran sa preciznim detaljima i velikim brojem opcija, pa kroz razne izveštaje i prikaze omogućava sve potrebne podatke za moderan način organizovanja saobraćaja. Neke od prednosti koje nudi ovaj proizvod su praćenje mnoštva podataka u realnom vremenu i alarmi, a sve u cilju pravovremenog regovanja kako bi se izbegle neželjene situacije i unapredile usluge, zatim skladištenje podataka u elektronskoj formi i vrlo brza pretraga arhive, kao i jednostavnost izveštavanja. Statističkim podacima koji se mogu generisati u ovom modulu pruža se kompanijama izuzetno moćan alat sa kojim će organizovati i unaprediti svoje poslovanje za svoju ali i za dobrobit svih korisnika svojih usluga. Dispečerski modul krasi jednostavnost pristupa za šta je potrebna samo internet konekcija i personalni računar, velika brzina rada i obrada velikog broja podataka, raznovrsnost izveštaja, sigurnost koja se ogleda u kreiranju rezervnih kopija svih baza, i pristup svim informacijama od momenta postavljana sistema u režim rada.\nVeliki broj podešavanja i filtera ( Kroz mnogobrojna podešavanja i filtere, sistem pruža korisniku izuzetnu fleksibilnost prilikom prikaza podatka, pretraga i generisanja izveštaja, čime se u kratokom roku dolazi do ciljanih i grupisanih podataka.)\nMogućnost planiranja ( Omogućava detaljno planiranje rada voznog parka i osoblja, pregled iskorišćenosti, brzih izmena i izdavanja putnih naloga.)\nRealizacija ( omogućava detaljan pregled, obradu i analizu svakog pojedinačnog polaska, pregled odstupanja, prekoračenja brzine kretanja, brzo uočavanje stvarne realizacije u odnosu na planirani režim rada, praćenje telemetrije a time i ponašanje vozača u odnosu na postavljene norme, unose kilometraže po polasku, utakanja goriva, ulja i aditiva, preglede eksploatacijskih kartica, unos primedbi od strane vozača, unos saobraćajnih nezgoda i ostalih događaja.)\nPraćenje vozila u realnom vremenu ( omogućava praćenje kompletnog rasporeda voznog parka, pregled trenutne lokacije, brzine, telemetrije, informacija o vozaču, liniji, kao i pregled broja putnika koji se trenutno nalaze u vozilu, čime se može izvršiti i uvid opterećenosti vozila i opterećenosti linije i sve to u realnom vremenu i sa realnim podacima.)\nRazni tipovi Alarma ( omogućava praćenje raznih parametra u vezi načina rukovanja vozilom i održavanja polazaka uz signalizaciju u realnom vremenu. Takođe omogućava i upozoravanje na isticanje dokumentacije (vozačke dozvole, lekarski pregledi, tehnički pregledi, saobraćajne dozvole…) kao i signaliziranje za redovne servise voznog parka).\nVeliki broj analiza i izveštaja ( Korisnicima su dostupni razni tipovi izveštaja i analiza vezanih za vozni park, načinima vožnje, utrošcima goriva, broju putnika, izveštajima o kilometraži, vremenima provedenim na radu razvrstanih po šiframa rada kao i mnogi drugi korisni izveštaji koji u velikoj meri mogu pomoći budućem planiranju, organizaciji i boljoj raspodeli resursa preduzeća.)\nMogućnost arhiviranja (skladištenja) dokumentacije i lako pristupanje bilo kom podatku od trenutka kada je sistem postavljen i pušten u rad.


Zaplijenjeno 16.000 petardi | PCNEN\nZaplijenjeno 16.000 petardi\nObjavljeno: 31.12.2008, 19:54h\nCrnogorska policija saopštila je da je u poslednja dva dana zaplijenila više od 16.000 petardi u Bijelom Polju, Tuzima kod Podgorice, Ulcinju i Baru. U Bijelom Polju je danas zaoplijenjeno 5.000 petardi, a policija je protiv jedne osobe podnijela krivičnu prijavu zbog nedozvoljene trgovine, navodi se u saopštenju. Dodaje se da je na pijaci u Tuzima zaplijenjeno 250 petardi, u Ulcinju je od jedne osobe oduzeto 8.600, a u Baru 2.677 petardi. U okviru policijske akcije "Petarda" zaplijenjeno je više od 38.000 petardi i oko 1.000 vatrometa.\nCrnogorska policija saopštila je da je u poslednja dva dana zaplijenila više od 16.000 petardi u Bijelom Polju, Tuzima kod Podgorice, Ulcinju i Baru.\nU Bijelom Polju je danas zaoplijenjeno 5.000 petardi, a policija je protiv jedne osobe podnijela krivičnu prijavu zbog nedozvoljene trgovine, navodi se u saopštenju. Dodaje se da je na pijaci u Tuzima zaplijenjeno 250 petardi, u Ulcinju je od jedne osobe oduzeto 8.600, a u Baru 2.677 petardi.\nU okviru policijske akcije "Petarda" zaplijenjeno je više od 38.000 petardi i oko 1.000 vatrometa.


Udruženje Srba najavilo popis svih državljana BiH u Srbiji - Nova Borba\nUdruženje Srba najavilo popis svih državljana BiH u Srbiji\nSrbi iz BiH u Srbiji podržavaju rukovodstvo Republike Srpske u odbacivanju rezultata popisa iz 2013. godine, a koji su obrađeni po neusaglašenoj metodologiji, saopšteno je iz Udruženja Srba iz BiH.\nNajavljuju da će popisati sve državljane iz BiH koji su svojevoljno ili prinudno preselili u Srbiju, kako bi lakše mogli da regulišu svoja prava, prvenstveno pravo glasa.\nKod obrade podataka i objave rezultata popisa stanovništva u BiH postoji mnogo nepravilnosti i kršenja zakona, kaže predsednik Udruženja Srba iz BiH Duško Belović.\n- Mi smo kao i uvek, i mnogo ranije naglašavali da veliki broj Srba živi u Republici Srbiji koji su voljno i nevoljno došli da žive u Srbiju i koji nisu popisani, a na to pravo imaju, obzirom da preko 500.000 Srba koji žive u Republici Srbiji imaju dvojno državljanstvo i imaju zakonsko pravo da glasaju u RS, odnosno u BiH, istakao je Belović.\nU Udruženju najavljuju da će popisati sve državljane BiH u Srbiji, kako bi mogli da regulišu svoja građanska prava. Očekuju pomoć Srbije i Republike Srpske, a tražiće, kažu, i širu međunarodnu podršku od velesila koje su prijateljski raspoložene prema srpskom narodu. Metodologija će, ističu, biti nedvosmisleno jasna, nastavlja se na metodologiju prijema Srba u državljanstvo Srbije, a ostavlja se na volju pojedincu da li to želi.\n- Јa predlažem da se nadležne državne institucije koje imaju relevantne podatke ujedine, udruže, da se formiraju određena radna tela i komisije koje će krenuti sa tim poslom i omogućiti svakom pojedincu da napravi dokumenta koja nema i time mu fizički omogući da glasa u zavičaju, rekao je Belović.\nOni koji su orijentisani na to da odvedu BiH u potpuno pogrešnom pravcu iskoristili su priliku da manipulišući popisom, obezbede nerealan statistički pokazatelj svrstavanjem velikog broja ljudi u grupu nerezidenata, kaže direktor Predstavništva Republike Srpske u Srbiji Mlađen Cicović. Stoga je, smatra, logična reakcija Udruženja Srba da se inicira popis državljana BiH koji žive u Srbiji.\n- Mi ćemo u Predstavništvu podržati udruženja u njihovoj nameri, ne da bi pravili bilo kakav problem u BiH, već samo da se ukaže na činjenicu da bi takvih građana u BiH samo iz Srbije moglo biti par stotina hiljada ljudi koji bi apsolutno u skladu sa onim što nam se želi nametnuti imali status nerezidentnog građanina BiH, naglasio je Cicović.\nPopis je važan za dobijanje istinite slike i realnog stanja, kažu u Udruženju. Nadaju se ozbiljnom odzivu, jer je reč o dugoročnom nacionalnom interesu. Očekuju prve rezultate svojih aktivnosti u vezi sa evidentiranjem i omogućavanjem građanima BiH koji žive u Srbiji da glasaju na oktobarskim lokalnim izborima.


“Istrian hotels” je, kako se navodi, dostavila najbolju ponudu na međunarodnom tenderu za kupovinu tog luksuznog kompleksa na Jadranu, koji je završen krajem septembra ove godine.\nDodaje se da će svi poslovi oko transakcija biti završeni u narednim nedeljama."Istrian hotels u svom portfoliju ima sedam hotela sa četiri i pet zvezdica, a kupovinom ovog prestižnog hotela podići ćemo nivo hotelskih i ugostiteljskih usluga", navedeno je u saopštenju.\nDodaje se da je “MK grupa” kupovinom prestižnog “Skiper risorta” u Istri, gde potpada i hotel “Kempinski Adriatic”, sa pet zvezdica, kao i nedavnom saradnjom sa hotelskim brendom “Šeraton” (Sheraton) dodatno učvrstiti poziciju na tržištu.\nKompanija “Istrian hotels” kao članica “MK grupe”, poseduje “Grand Hotel & Spa” i Angella Hotel & Residence – Konaci Sunčevi vrhovi” na Kopaoniku, “88 Rooms Hotel” u Beogradu i Hotel “Kempinski palas” u Portorožu.\nPored toga, MK grupa je manjinski vlasnik grupe “Budvanska Rivijera Hotel” u Crnoj Gori i ima 30 odsto akcija u Aerodormu u Portorožu.


Potpisan ugovor o realizaciji projekta 'Eko kampovi'\nPotpisan ugovor o realizaciji projekta 'Eko kampovi'\nGradska opština Obrenovac će i ove godine finansirati odlazak svih učenika nižih razreda obrenovačkih osnovnih škola na zimovanje i letovanje\nU Sportsko-kulturnom centru "Obrenovac" danas je potpisan ugovor sa "Centrom dečjih letovališta i oporavilišta Beograd" o nastavku realizacije programa "Eko kampovi", koji podrazumeva odlazak svih učenika nižih razreda obrenovačkih osnovnih škola na zimovanje i letovanje o trošku Gradske opštine Obrenovac.\nDirektorka Centra Tanja Santrač i direktor JP Sportsko-kulturni centar "Obrenovac" Ivan Jegorović potpisali su ugovor o odlasku učenika na klimatske oporavke u odmarališta centra.\nSantrač je pohvalila saradnju sa opštinom Obrenovac koja se uspešno ostvaruje već devet godina. Ona je istakla da je Obrenovac jedina opština koja u toj meri vodi računa o deci.\n"Deca će na raspustu imati priliku da uživaju na Tari, Goču, Rudniku i Divčibarama, moći će da se rekreiraju, da nauče dosta o prirodi i sagrade uspomene za ceo život. Izuzetno smo ponosni na ovu saradnju, zato je i preko 20 miliona uloženo u objekat na Divčibarama, jednim delom se renovira i Tara i Bukulja se trenutno renovira, sve u cilju da bi naša deca uživala u punoj meri. Pored dobre usluge, animatora i dobre ishrane tu je i udoban smeštaj", kazala je Tanja Santrač.\nPotpisivanju ugovora je prisustvovao i predsednik Gradske opštine Obrenovac Miroslav Čučković koji se osvrnuo na podatak da je Obrenovac već nekoliko decenija pod stalnim pritiskom od zagađenja.\n"Ovaj projekat je od kada je osmišljen imao za cilj povećanje otpornosti stanovništva na efekte zagađenja. Poslednju deceniju imamo prepolovljen broj mališana koji imaju problem sa respiratornim organima, upravo zato što smo se na ovaj način bavili prevencijom i sa tim ćemo nastaviti", rekao je Čučković.\nDirektor SKC-a Ivan Jegorović izrazio je zadovoljstvo što sistem besprekorno funkcioniše i zahvalio se Centru dečijih letovališta na saradnji. On je potvrdio da će Obrenovac i u narednom periodu nastaviti da sprovodi životne projekte po kojima je prepoznatljiv.\nPomoćnik predsednika Gradske opštine Obrenovac Dragan Blažić kaže da će tokom ovog raspusta na planine otputovati preko hiljadu obrenovačkih mališana.\n"Prva grupa kreće 1. februara, imamo grupe koje polaze i sutradan, zatim 7, 8, 13. i 14. februara. Drugog februara će sa našom decom ići i 33 mališana sa Kosova i Metohije jer mislimo i na njih. Akciju nastavljamo i za letnji raspust kada ćemo na planine povesti i srpsku decu iz Hrvatske", naveo je Blažić.\nAktivnost odlazaka mališana na klimatski oporavak realizuje se od 2012. godine i reč je o projektu koji je jedinstven u Srbiji. Više od 26 000 odlazaka realizovano je do sada. U sklopu klimatskog oporavka učenici tokom raspusta borave na najlepšim planimama Srbije - Tari, Goču, Rudniku, Bukulji i Divčibarama.


Radnici Fijata se VRAĆAJU na posao, očekuju i LEPE VESTI - Bizlife.rs\n10:22 Kragujevac, 03/11/2019\nRadnici kragujevačkog Fijata vraćaju se sa plaćenog odsustva na radna mesta u utorak 5. novembra, a u sindikatu očekuju da ih tog dana poslovodstvo kompanije informiše o najavljenom spajanju automobilskih giganata.\nPredsednik Samostalnog sindikata Fijat Krajsler Automobili Srbija u Kragujevcu Zoran Marković rekao je Beti da kada se događaju tako „krupne stvari“, u sindikatu očekuju obraćanje poslovodstva kompanije već prvog radnog dana posle plaćenog odsustva na koje su radnici poslati 18. oktobra.\n„To je dobra vest, spajanje znači osvajanje šireg tržišta, a najavljeno je i da nema zatvaranja fabrika. Mi u Kragujevcu očekujemo veću uposlenost, bolje uslove rada i veće plate“, rekao je Marković.\nFabrika u Kragujevcu nikada nije dostigla puni proizvodni kapacitet od 150.000 vozila, a najbliža tome bila je 2012. godine na početku proizvodnje modela 500L, sa 117.000 proizvedenih automobila.\nMarković je potvrdio da su radnici obavešteni da će proizvodnja u FCA ponovo početi 5. novembra što je dan kasnije u odnosu na ranije najave. Navodi da je razlog za to nedostatak delova, najverovatnije zbog zastoja u transportu.\nautomobil fijat fca odsustvo kragujevac


1.\tPro career - Srbija i Bosna i Hercegovina - Solidar\nProjekat se sastoji od dve jednako zastupljene dimenzije: (1) Poboljšanje postojećih politika karijernog vođenja i savetovanja - akcenat će biti na standardima za pružanje usluga koje treba da se primenjuju za sve, programe za karijerno vođenje i savetovanje i pružaoce ovih usluge, i (2) Unapređenje prakse karijernog vođenja i savetovanja - primarni fokus je na razvoju i testiranju pilot intervencija koje će povećati broj učenika srednjih škola koji imaju jasnu sliku o obrazovnim profilima, opcijama za obrazovanje i svojih veštinama . U ovom segmentu realizovane intervencije i inicijative javnog zagovaranja će dovesti do utvrđenih savezništava između kreatora politike, pružalaca usluga, škola i nevladinih organizacija, a sve u cilju unapređenja karijernog vođenja i savetovanja usluga i boljeg položaja ove teme u spektru javnih politika.\nOrganizacije civilnog društva su glavna pokretačka snaga i nosioci promena koje će se razviti i zagovornici za jasno definisane politike u vezi sa karijernim vođenjem i savetovanjem, koje će biti usvojene u domaćem zakonodavstvu, srednoškolskim programima i strategijama zapošljavanja (posebno onim na lokalnom nivou). Dugoročno, projekat će stvoriti političko i praktično okruženje u kome mladi ljudi mogu da imaju koristi od novih i poboljšanih mogućnosti za razvoj karijere, koje su institucionalizovane i uključene u omladinske politike na svim nivoima. Postizanjem svega navedenog, željeni uticaj projekta je da doprinese poboljšanju zapošljivosti mladih u Srbiji.\nProjekat će biti realizovan u saradnji sa lokalnim partnerima, koji su priznati kao važni akteri u razvoju politike i prakse karijernog vođenja i savetovanja. Projekat koristi kampanje javnog zagovaranja, što će dovesti do poboljšanja praktično-političkog okvira (kako na nacionalnom i lokalnom nivou) i konkretnih aktivnosti koje su okrenute samoj zajednici. Ove aktivnosti se sastoje od razvoja i pilotiranja konkretnih intervencija u pružanju karijernog vođenja i savetovanja, koje se zasnivaju na direktnom radu sa populacijom mladih, školama i drugim lokalnim akterima, koji su zainteresovani za pitanja koja se odnose na zapošljavanje mladih.\nProjekat podržava poboljšanje postojećih okvira i prakse za pružanje karijernog vođenja i savetovanja u Srbiji kroz pružanje podrške razvoju strateških dokumenata koji se kombinuju sa rezultatima i evaluacijama aktivnosti obavljenih "na terenu", kako bi se obezbedila potpora za donošenje odluka koje su bazirane na konkretnim dokazima i nalazima.


Crna Gora i plemeniti ljudi OKUPLJENI OKO OČUVANJA REKE KOMARNICE - Djole.dog\nPreporukaPrirodaVestiVesti iz regiona\nCrna Gora i plemeniti ljudi OKUPLJENI OKO OČUVANJA REKE KOMARNICE\nDJOLE DOG 10.05.2022.06:31\nEkološki aktivisti iz Crne Gore i država okruženja, planinari, ljubitelji prirode i poneki meštanin Brezana okupili su se 30. aprila u Potprisoju u Etno-selu Montenegro, čime je zvanično počela aktivna borba za spas divlje i slobodne reke Komarnice. Organizatori su od predsednika Vlade Dritana Abazovića tražili da povuče svu plansku dokumentaciju i spreči potpuno uništenje kanjona Komarnice.\nIz Centra za zaštitu i proučavanje ptica Crne Gore preneli su ogromnu pozitivnu energiju okupljenu na jednom mestu. „Verujemo da su ljudi okupljeni oko plemenite ideje očuvanja Komarnice, nešto najbolje što Crna Gora trenutno poseduje„, navode oni.\nKamp za odbranu od nauma Elektroprivrede Crne Gore da gradi hidroelektranu na Komarnici trajao je do 3. maja, a organizatori su posetioce upoznali sa lepotama Gornjih Brezana, plužinskog kraja i blagodetima ove reke. Pripremali su se za kajakarenje, mušičarenje, foto turu i najvažnije – postavljanje kamera zamki gde su dali doprinos – Spasimo Komarnicu, Organizaciji KOD i Crnogorskom Društvu Ekologa.\nPomoću ovih kamera nameravaju da ispitaju teren za hvatanje još jednog medveda koji bi bio telemetrijski praćen i ukazao na kretanje krupnih zveri i pojačao argumente za zaštitu Komarnice.\n„Tamo gde frekvencija bude najveća pripremićemo zamke i čekati. Poduhvati hvatanja krupnih zveri traju mesecima ako nemamo dovoljno ulaznih podataka, a kako je Komarnica sa okolinom prilično nepristupačna pa samim tim i neistražena to će trebati vremena da snimimo teren i izvršimo pripreme“, navode iz CZIP.\nNina Pantović iz Građanske inicijative Spasimo Komarnicu ističe za Vijesti da je spašavanje Komarnice bitno iz više uglova: ”Izgradnja hidroelektrane nije ekonomska i prosperitetna bajka kakvom je predstavljaju, i bitno je da to svi saznaju. A očuvanje Komarnice onakvom kakve je sada, divlja i slobodna, najvažnije je iz ekološkog razloga, jer je ekologija opstanak, a ne utopija”.\nAll photos: CZIP.


Sportske.net - Smena u FSS - Logična odluka?\nFudbalski savez Srbije smenio je Zvonka Živkovića sa mesta selektora mlade fudbalske reprezentacije Srbije. Posle loših rezultata na kvalifikacijama za EURO, dve strane su sporazumno prekinule saradnju.\nŽivkovića će privremeno menjati Aleksandar Rogić.\n"Fudbalski savez Srbije se zahvaljuje na saradnji Zvonku Živkoviću i želi mu sve najbolje u daljoj karijeri. Za vršioca dužnosti selektora mlade reprezentacije (U21) imenovan je Aleksandar Rogić sa svojim stručnim štabom", navodi se na sajtu FSS.\nŽivković se zahvalio FSS na ukazanom poverenju.\n"Želeo sam da postignem mnogo više nego što smo uradili u ova četiri kola. Nažalost to se nije dogodilo. Novom stručnom štabu, selektoru, igračima i FS Srbije želim sve najbolje u nastavku kvalifikacija i daljem radu. Takođe bih selektoru A tima Draganu Stojkoviću poželeo da sa seniorskom reprezentacijom ostvari plasman na Svetsko prvenstvo u Кataru 2022. godine", istakao je Živković.\n"Orlići" kvalifikacije za EP nastavljaju narednog meseca utakmicama protiv Farskih Ostrva u Novom Sadu i Ukrajine u gostima. Oni su trenutno peti, od ukupno šest ekipa u grupi, posle četiri kola i četiri boda.


Mladi i bolesti zavisnosti: Nedopustva tolerancija - Ozonpress :: internet portal\nTag: bolesti, tolerancija, zavisnosti\nPoistovećivanje upotrebe alkohola u društvima pojedinih balkanskih zemalja sa tradicijom, kakav je slučaj u Srbiji, doveo je do toga da je konzumiranje alkohola u najrazličitijim prilikama postalo nešto uobičajeno. Na drugoj strani, kako upozoravaju Katarina Dunjić Mandić i Rada Karanac, koje su svojevremeno među čačanskim srednjoškolcima radile opsežno istraživanje na temu zloupotrebe psihoaktivnih supstanci, alkoholu se često pridaju i lekovita svojstva, što je još jedna od zabluda kojima podleže većina stanovnika Srbije i ostalih država nastalih raspadom bivše Jugoslavije.\n– Alkoholom se nazdravlja prilikom rođenja deteta, u velikim količinama se konzumira na proslavama rođendana, punoletstva, uz alkohol se tradicionalno poziva na svadbe, uz kapljicu se opraštamo od naših preminulih, što nedvosmisleno ukazuje na izuzetno veliko prisustvo alkohola u našem svakodnevnom životu. Na drugoj strani, uprkos brojnim upozorenjima medicinskih stručnjaka koja se odnose na štetnost alkohola i društvene probleme koje izaziva ova pojava, alkoholu se pridaju i lekovita svojstva, što nailazi na prihvaćenost kod velikog kruga ljudi. Tako umesto da se koriste lekovi za smirenje ili antidepresivi uobičajeno je da se pije alkohol. Na drugoj strani među mladima alkohol važi za najbolje sredstvo protiv treme. Vremenom, konzumiranje alkohola na ovim prostorima je dostiglo razmere mita o čemu svedoče srpske epske pesme u kojima je konzumiranje, pre svega vina, postalo nezaobilazni detalj, a što je sve skupa rezultovalo izuzetnom popularnošću ove psihoaktivne supstance u srpskom narodu, čije dugotrajno i nekontrolisano konzumiranje izazivaju nesagledive posledice i po pojedince i po celo društvo – kaže psihološkinja Katarina Dunjić Mandić.\nIstraživanje sprovedeno među čačanskim srednjoškolcima, a koje se odnosilo na zloupotrebu psihoaktivnih supstanci, ali i mnoga slična istraživanja sprovedena u Srbiji na ovu temu, nedvosmisleno ukazuju, kada je reč o alkoholu, da se ne retko alkohol vezuje za nacionalno poreklo, što je još jedan u nizu razloga zbog čega je ova psihoaktivna supstanca toliko popularna i društveno prihvatljiva na ovim prostorima. Najčeće situacije u kojima čačanski, ali i ostali srpski srednjoškolci, konzumiraju alkohol su proslave punoletstva, budući da se pijenje u Srbiji poistovećuje i sa sticanjem zrelosti.\n– Treći razred srednje škole podrazumeva sticanje punoletstva koje se poslednjih godina obeležava mnogo masovnije nego ranije i zbog čega se nameće pitanje koje smo mi postavile u istraživanju, a odnosi se na to u kojoj meri ovaj običaj predstavlja povod da je alkohol izuzetno prisutan među adolescentima. Naše istraživanje, ali i ostala istraživanja, ukazuje na veoma visok procenat srednjoškolaca koji su se napili više od deset puta u životu, što je i razumljivo s obzirom na činjenicu da su proslave punoletstva prerasle u masovnu proslavu na kojima se okuplja često i stotinak mladih. Drugim rečima, s obzirom na popularnost i masovnost ovih proslava, ovaj rezultat je krajnje logičan jer samo da je tokom života otišao na deset proslava osamnaestog rođendana, da zanemarimo slave, dočeke Nove godine, krštenja… adolescent dolazi u priliku da se opije više od deset puta – navodi Rada Karanac.\nOvo istraživanje, kao i mnoga slična, ukazuju da za razliku od duvana, čije konzumiranje iz godine u godinu sve više opada, alkohol predstavlja sve veću društvenu opasnost, koja se, sudeći na osnovu nekih stručnih mišljenja, svrstava uz opasnost koju nose narkotici.


Regionalna konvencija o evropskoj integraciji – Institut alternativa\nInstitut alternativa » Javna uprava » Regionalna konvencija o evropskoj integraciji\nObjavljeno 15. 12. 2014. 09. 01. 2018.\nPredsjednik Upravnog odbora Instituta alternativa, Stevo Muk, učestvovao je na regionalnoj konvenciji o evropskoj integraciji u organizaciji Evropskog pokreta u Crnoj Gori koja je održana od 12-14. decembra 2014. godine u Miločeru. U fokusu konvencije je bio odnos između organizacija civilnog društva i državnih organa u procesu evropske integracije.\nStevo je govorio o iskustvima Instituta alternativa u procesu pregovora kroz učestvovanje u pregovaračkim radnim grupama, kao i koaliciji za praćenje pregovora u okviru poglavlja 23, Pravosuđe i temeljna prava. Tema njegovog izlaganja bili su i mandat i aktivnosti Savjeta za saradnju Vlade i NVO, kao i praksa uključivanja predstavnika civilnog društva u radne timove koji za zadatak imaju unapređenje antikorupcijskog zakonodavstva.\nPored Instituta alternativa, na konvenciji su govorili i predstavnici organizacija civilnog društva iz regiona i zemalja Evropske unije. Više informacija o događaju na sajtu Evropskog pokreta u Crnoj Gori.


Kosovo i američki DFC potpisali izjavu o podsticanju investicija | EurActiv Serbia\nIzvršni direktor Međunarodne razvojne finansijske korporacije (DFC) Adam Boler i kosovski premijer Avdulah Hoti potpisali su 21. septembra u Prištini zajedničku izjavu u kojoj se potvrđuje namera tog američkog fonda da podstiče investicije između SAD i Kosova, kao deo ostvarivanja sporazuma potpisanog u Vašingtonu. Američka delegacija, u kojoj je i specijalni izaslanik predsednika SAD za dijalog Kosova i Srbije Ričard Grenel, doputovala je zatim u posetu Beogradu.\n"Očekuje se da će novi sporazum Kosova i Sjedinjenih Država o podsticanju ulaganja pružiti pristup čitavom spektru investicione podrške DFC-a, kao i uspostaviti obaveze u vezi sa podrškom Korporacije za projekte na Kosovu i kosovskom radu na njima", navodi se u izjavi potpisanoj tokom posete američke delegacije Prištini.\nBoler rekao je da ovom posetom pokazuju svoju ozbiljnost prema potencijalnim investicijama i da pružaju podršku prijateljima na Kosovu.\n"Posle istorijske ekonomske normalizacije između Srbije i Kosova, o kojoj su se dogovorili 4. septembra, Kosovo i SAD nameravaju da unaprede pregovore, nakon stupanja na snagu novog sporazuma o podsticaju investicija između Kosova i SAD", navedeno je u izjavi koju prenose prištinski mediji.\nTo se, kako je rečeno, odnosi na važne projekte na Kosovu, uključujući i projekte dogovorene kao deo ekonomske normalizacije između Srbije i Kosova.\nKosovo i SAD nameravaju dosledno da sprovode novi sporazum o posticanju ulaganja između Kosova i SAD, a dok sprovode sporazum, obe nacije očekuju projekte koji dalje jačaju integraciju i razvoj u regionu, rečeno je u izjavi u kojoj se pozdravlja "ekspeditivno zaključivanje novog sporazuma".\n"Delimo želju da ovaj sporazum bude potpisan što je pre moguće i da stupi na snagu u vrlo bliskoj budućnosti, nakon završetka naših domaćih procedura", navedeno je u izjavi.\nRanije su Boler u ime DFC, i predsednica Izvozno-uvozne banke (EXIM) Kimberli Rid potpisali 15. septembra pisma o namerama sa Srbijom i Kosovom za pomoć u finansiranju izgradnje Autoputa mira - Priština-Niš.\nGrenel: SAD posvećene primeni sporazuma\nSpecijalni izaslanik predsednika SAD za dijalog Kosova i Srbije Ričard Grenel izjavio je u Prištini da je poseta visoke delegacije njegove zemlje Kosovu dokaz posvećenosti ostvarivanju sporazuma iz Vašingtona.\nPredsednik Kosova Hašim Tači odlikovao je Ričarda Grenela predsedničkom medaljom za zasluge za izuzetan doprinos SAD "stabilizaciji odnosa Kosova i Srbije".\n"Sretan sam što sam doprineo sporazumu o ekonomskoj stabilizaciji. Ambasador Grenel je postigao ovaj uspeh, ono što drugi nisu, učinio je brzo, dobro i tačno. Sporazum iz Bele kuće doneće mir, ekonomsku stabilnost i bolji život građanima Kosova i regiona", rekao je Tači medijima.\nKosovski predsednik je zahvalio američkom predsedniku Donaldu Trampu na posvećenosti postizanju sporazuma.\n"Radujemo se poseti predsednika Trampa Kosovu. Kako je ovaj sporazum postao moguć, snažno verujemo da SAD mogu ponovo postići konačni politički sporazum o uzajamnom priznavanju Kosova i Srbije", rekao je Tači.\nBoravak na Kosovu deo je šire posete američke delegacije Srbiji, Grčkoj i Jerusalimu, koja, kako je rečeno, ima za cilj unapređenje ekonomske saradnje i razvoja.\nZajednička izjava i sa Beogradom\nDelegacija vlade SAD je posle posete Prištini doputovala u Beograd, gde će se 22. septembra sastati s predsednikom Srbije Aleksandrom Vučićem i premijerkom Anom Brnabić.\nPosle tog susreta u Palati Srbija, delegacije dve države potpisaće, kako je najavljeno, Zajedničku izjavu koju su sa predstavnicima SAD potpisale i vlasti Kosova.


Foto: Opština Rakovica / RAS Srbija\nU Ulice Stevana Opačića 12 u opštini Rakovica živi Viktor Lukić (18), najmlađi registrovani upravnik zgrade u Beogradu, a možda i šire. Da svoj posao obavlja savesno i predano, potvrđuju komšije, koje imaju samo reči hvale za njega, a dosta toga je uradio i za bolji izgled same zgrade.\nSada je "izvojevao" i prvu pobedu - od opštine Rakovica tražio je da se ispred ulaza u zgradu koju zastupa, napravi novo stepenište, a to je sada i urađeno.\nNAJ U BEOGRADU Pogledajte šta je sve uradio za svoje komšije najmlađi upravnik zgrade, koji ima samo 18 godina\nObećanje da će stepenište biti izgrađeno dao mu je predsednik Gradske opštine Rakovica Miloš Simić kada ga je krajem avgusta primio. On ga je tada u ime svojih komšija zamolio da se izgradi stepenište.\nManje od mesec dana nakon datog obećanja radovi su gotovi, a stanari Stevana Opačića 12 imaju nove stepenice kojima imaju lakši prilaz zgradi, saopšteo je iz GO Rakovica.\nViktor Lukić se zahvalio predsedniku Opštine Rakovica na ispunjenom obećanju, a on njemu što se bori za svoje komšije.\nTakođe, Simić je pozvao Viktora Lukića da i on ispuni svoje obećanje dato tokom prijema, a to je da završi fakultet.\nViktoru i svim drugim građanima Rakovice Simić je poručio da su vrata Gradske opštine Rakovica uvek otvorena.\nViktor je najmlađi i NAJUSPEŠNIJI UPRAVNIK ZGRADE u Beogradu: Organizuje humanitarne i radne akcije, stanari ne prestaju da ga hvale


Press Online :: Hronika :: VILA U ANTALIJI, PUTOVANJA PO EVROPI Vođa "škaljaraca" u trenutku hapšenja bio u društvu POZNATE MANEKENKE\nLola Smiljanić (levo)\nVukotić i Živkovićeva, piše "Kurir", duže od mesec dana živeli su u iznajmljenoj kući u oblasti Lara u ovom letovalištu, a od aprila ove godine putovali su po Evropi zajedno. Dejana Živković, inače ćerka ambasadora Srbije u Kongu Radomira Živkovića, koja je poznata i po ljubavnoj vezi koju je imala sa golmanom Vladimirom Stojkovićem Stojketom, sa Vukotićem je bila u vezi i tokom 2014, ali do hapšenja u Turskoj nije bilo poznato da su obnovili ljubavnu romansu.\n- Jovan je uhapšen u nedelju, kada je sa Dejanom otišao do jedne prodavnice. Čim su izašli iz skupocenog automobila, prišli su im turski policajci i uhapsili vođu "škaljaraca", za kojim je Grčka raspisala Interpolovu poternicu zbog sumnje da je organizovao šverc 135 kilograma kokaina. Kod njega je tada pronađen i falsifikovani makedonski pasoš. Naočigled srpske manekenke stavljene su mu lisice i odveden je u pritvor - rekao je izvor "Kurira".\nOn je otkrio i da su u poslednjih nekoliko meseci vođa "škaljarskog klana" i manekenka zajedno boravili u Španiji, Ukrajini i Poljskoj.\nDejana Živković i Jovica Vukotić\nKotoranin je, podsetimo, posle hapšenja u nedelju, u ponedeljak u večernjim satima deportovan u Srbiju. U policijskom pritvoru bio je do juče, kada mu je na predlog tužilaštva zbog falsifikovanja pasoša određen pritvor do 30 dana.\n- Mere obezbeđenja kakve je Vukotić imao do sada nisu viđene. Isti tretman biće nastavljen i u posebnoj pritvorskoj jedinici. Specijalci pod maskama od njega se nisu odvajali ni na trenutak, čak ni dok je bio u policijskom pritvoru - otkriva on.\nLoši odnosi sa Grčkom, proteran iz Turske\nDejana Živković i veze sa sportistima\nVukotić blizak Luki Bojoviću


Dodik: Pomeranju Dana RS bila je samo 'hipotetička' | Novine Toronto\nDodik: Pomeranju Dana RS bila je samo 'hipotetička'\nSrpski član Predsedništva BiH Milorad Dodik izjavio je da "apsolutno stoji pri stavu" da je 9. januar Dan RS, a da je njegova izjava o tome da bi se Dan republike mogao pomeriti na 15. februar bila "hipotetička".\n"Što se tiče 9. januara, apsolutno stojim pri stavu da je Dan republike 9. januar. Mislim da bi bilo u redu da se dobro čuje izjava koju sam dao o toj temi, a ne da se zaključuje i pravi određena reklama", kazao je Dodik novinarima u Banjaluci.\nDodao je da je izjavu o tome da bi se Dan RS mogao slaviti 15. februara - kada se proslavlja Dan državnosti Srbije, bio "hipotetički odgovor na pitanje, odnosno na saznanje da postoje neke inicijative te vrste", a da on smatra da treba razgovarati o svim inicijativama.\nTo je izazvalo žestoke kritike opozicije i javnosti RS da Dodika da želi da "prekraja istoriju", jer je 9. januara 1992. godine proglašena tadašnja Republika srpskog naroda u BiH, čija je naslednica Republika Srpska.\nUstavni sud BiH je 2016. godine odlučio da je obeležavanje Dana RS 9. januara neustavno i diskriminišuće po narode u RS koji nisu Srbi, jer se tada obeležavala i "krsna slava RS" - Sveti arhanđel Stefan.


OVA država i dalje ima veliki broj zaraženih, ali UKIDAJU SVE MERE: "Vreme je da se 100 odsto otvorimo!" Nema čak ni obaveza nošenja maski! - Zena.rs\nGuverner Teksas Greg Abot najavio je u utorak da će ova država ukinuti mere protiv korona virusa u većem obimu od bilo koje druge američke države. On je istakao da obavezno nošenje maski više neće biti na snazi, kao i da bi većina kompanija mogla da počne da radi u punom kapacitetu naredne nedelje.\nTeksas je rešio da se u potpunosti otvori Foto: Profimedia\n"Vreme je da 100 odsto otvorimo Teksas", poručio je Abot iz jednog meksičkog restorana u gradu Laboku gde je održao konferenciju za novinare, i dodao da se ova država izborila sa korona virusom do te tačke da im nije potrebna vlada da im govori šta da rade, prenosi "Texastribune.org".\nOvaj republikanac, kome je ovo prvi mandat na mestu guvernera, rekao je da će nove naredbe stupiti na snagu 10. marta, i da ukida većinu mera koje su donete prošle godine kako bi zaustavio širenje virusa.\nAbot tvrdi da je vreme da se Teksas otvori 100 odsto Foto: Profimedia\n"Previše Teksašana je ostalo bez prilike za zaposlenje. Previše malih biznisa bori se sa mogućnošću da plati račune. Ovo mora da se završi", dodao je.\nNe samo što je kompanijama omogućeno da se vrate u normalan sistem poslovanja, već će biti dozvoljeno i organizovanje koncerata, utakmica i drugih masovnih okupljanja.\nGuverner je akcentovao da je uspeo da ukine ograničenja zahvaljujući tome što je gotovo 5, 7 miliona stanovnika od 29 miliona, koliko ih Teksas ima, već primilo bar jednu dozu vakcine.\nU pojedinim okruzima gde i dalje ima mnogo hospitalizovanih, lokalna uprava može da primeni neka ograničenja na kompanije i fabrike, ali one i dalje ne mogu da rade sa manje od 50 odsto kapaciteta.\nInače, Teksas je druga država po broju stanovnika u Americi, a primera radi u utorak je hospitalizovano više od 6.000 ljudi, dok je 1.700 pacijenata na jedinici intezivne nege, kako prenosi "Washington post".\nEksperiment sa MASKOM I UPALJAČEM koji je postao najveći internet hit: ZA 50 SEKUNDI sve će vam biti jasno i otkrićete ISTINU O MASKAMA


Jubilaran koncert benda Kerber otkazan: Gale pozitivan na koronu | BN\nPoznati rok “Kerber” iz Niša, ipak sutra 23. septembra neće održati koncert na Letnjoj pozornici u Nišu kojim je planirano obeležavanje 40 godina rada ovog benda. Kako mediji prenose, razlog za otkazivanje je to što je Goran Šepa Gale, frontmen benda, pozitivan na koronavirus.\nZabava 22.09.2021 | 20:31\n– Jeste, to je razlog za odlaganje koncerta. Svi oni koji su kupili karte moći će da uđu u sledećem zakazanom terminu – istakli su organizatori.\nKako Kurir nezvanično prenosi, Gale je vakcinisan protiv ovog virusa.\nGrupa Kerber, ATAImges\nUz Galeta Kerbera u bendu su danas i gitarista Tomislav Nikolić i klavijaturista Branislav Božinović. Ova trojica momaka su osnovala “Kerber” 1981. godine koja proizilazi iz grupe “Top”. Dve godine kasnije osvajaju publiku na Omladinskom festivalu u Subotici, pesmom “Mezimac”, a potom snimaju album “Nebo je malo za sve”, a 1985. godine “Ratne igre”. Snimili su šest albuma, a 2009. godine PGP RTS snima Kerberova sabrana dela.\nKako je popularni Gale rekao u najavi ovog koncerta koji se odložio, ne pamti broj svirki za 40 godina kojih su nastupali pred publikom, ali i da je neka božija milost postojati na sceni toliko dugo na ovim prostorima.


Izložba Nataše Ilić, pod nazivom Kosmos, biće otvorena u petak, 27. avgusta u izložbenom prostoru Re-Kreativnog centra Silosi Beograd. Ljubitelji slikarstva i arhitekture, ali i naučne fantastike, moći će da urone u kosmičke prizore i nestvarne prostore sve do 5. septembra.\n"Kosmos" je kolekcija slika nastalih u protekle dve godine iz prethodnih studija "Horizonti" i "Pejzaži gradova", a postavku čine 22 akrila na platnu većeg formata.\nKako Nataša Ilić navodi, "Kosmos" se sastoji iz dve struje:\n- Prva struja je prikaz apstraktne vizualizacije međuprostora planeta, zvezda, kosmičkih eksplozija, crnih rupa, crne materije i sila Univerzuma koje drže sistem, a druga struja gubi apstraktno i priča o jako udaljenim prostorima i dalekim pejzažima.\nNataša Ilić je diplomirani arhitekta Univerziteta u Beogradu, a slikarstvom se profesionalno bavi od 2014. godine i iza sebe ima nekoliko samostalnih izložbi. Arhitekturu i slikarstvo je povezala sa dizajnom enterijera, od hotela preko individualnih stambenih jedinica, pa sve do javnih prostora.\nPosetioci će tokom trajanja izložbe svakodnevno imati priliku da u galeriji Silosa upoznaju umetnicu i razgovaraju sa njom.


U subotu završna svečanost Dana patrijarha Pavla - Ozonpress :: internet portal\nU subotu završna svečanost Dana patrijarha Pavla\nIzložbom portreta, rezbarenih krstova, nastupom Zrenjaninskog crkvenog hora i besedom Hadži Petra Božovića u čačanskom Domu kulture u subotu će biti održana završna svečanost manifestacija Dani patrijarha Pavla.\nPredsednik Organizacionog odbora manifestacije Drago Milošević, izjavio je da je u protekle četiri godine dosta urađeno i da se Čačak ponosi na ovu manifestaciju.\n“Dane patrijarha Pavla podigli smo na jedan zavidan nivo i trudićemo se da se oni i dalje razvijaju”, naglasio je Milošević.\nManifestacija je otvorena krajem septembra u manastiru Blagoveštenje, a potom je održan i koncert hora sveštenika Sanktpeterburške mitropolije.\n“Svi Čačani koji su pratili koncert bili su oduševljeni i trudićemo se da manifestacija zadrži ovaj kontinuitet”, rekao je Milošević.\nGradonačelnika Milun Todorović, izjavio je da je Čačak ponosan na ovu manifestaciju koja traje od 2016. godine.\n“Trudićemo se da ova manifestacija raste i da čuva sećanje na najomiljenijeg srpskog patrijarha”, naglasio je Todorović.\nOtvaranje izložbe portreta patrijarha Pavla, kao i izložbe rezbarenih krstova planirano je za 18:30 sati u srednjem holu čačanskog Doma kulture.\nPola sata kasnije biće održani koncert Zrenjaninskog crkvenog hora i beseda Hadži Petra Božovića u velikoj sali.\naleksandar 30/10/2019 u 11:42 Odgovorite\nHvala profesoru Milosevicu sto je osmislio i svima nam poklonio ovako lepu manifestaciju.\nNikad u stranku. 30/10/2019 u 15:58 Odgovorite\nSiajan covek moj komsija Drago.Svaka cast


U pripremi grafička novela o stradanju Roma u Sremu - Rom Press\nRedakcija 15-12-2020\t0 Komentara\nKako bi doprineli poboljšanju kulture sećanja na “Porajmos” ili “Samudaripen”, kako Romi nazivaju genocid nad svojim narodom, Udruženje “Teraforming” u Novom Sadu u saradnji sa lokalnim istorijskim arhivima, muzejima i istoričarima priprema edukativnu grafičku novelu o stradanju Roma u Sremu.\n“Za vreme Drugog svetskog rata Srem je bio pod okupacijom Nezavisne države Hrvatske. Priča prati Todora Familića, legendarnog basprimaša iz sremskog sela Molovin. On je uspeo da izbegne sudbinu 97 članova svoje familije koje su ustaše ubile u Jasenovcu samo zato što su bili Romi”, opisuju sadržaj novele u Udruženju “Teraforming”.\nU Srbiji se 16. decembar zvanično obeležava kao Dan sećanja na Rome stradale u Drugom svetskom ratu. Tog datuma 1942. godine Hajnrih Himler izdao je naredbu za sistematsko uništavanje Roma i njihovo upućivanje u koncentracione logore radi likvidacije.\nTeraforming je nezavisna nevladina i neprofitna organizacija iz Novog Sada osnovana 2008. godine, sa partnerima, saradnicima i projektnim aktivnostima u celoj Evropi. Posvećena je promociji kulture sećanja i unapređenju obrazovanja o Holokaustu i drugim stradanjima za vreme Drugog svetskog rata. Jedna od njenih aktivnosti je i da kreira nastavni sadržaj o ratu koji se koristi kao dodatni materijal za učenje u školama.\n“U Srbiji Teraforming radi na promociji savremenog obrazovanja o Holokaustu, osnaživanju kulture sećanja, zaštiti ugroženih autentičnih mesta sećanja, i borbi protiv manipulacije, politizacije i iskrivljavanja istorije”, navode u ovom Udruženju.\nMeđunarodni dan sećanja na genocid nad Romima u Drugom svetskom ratu obeležava se 2. avgusta, na dan kada je 1944. godine u koncentracionom logoru Aušvic ubijeno 2.897 Roma.\nOvaj medijski sadržaj deo je projekta “Građansko društvo Novog Sada” koji je finansijski podržan od strane Gradske uprave za kulturu Grada Novog Sada. Stavovi izneti u podržanom medijskom projektu ne izražavaju nužno stavove organa koji je dodelio sredstva.\nPanel diskusiji o inkluziji Roma: "Upoznaj, ne sudi"


Partizan kažnjen od strane UEFA - Meridianbet Vesti\nAktuelnosti Author:\tBudimir Svilar - 11/01/2017\nPartizan će se u naredne tri sezone uzalud boriti za Evropu, pošto je iz UEFA stigla vest da su Crno-beli kažnjeni zbog nepoštovanja finansijskih obaveza.\nI dok informacije velikom brzinom smenjuju jedna drugu, ono što je izvesno je da je Partizan kažnjen zbog neplaćenih dugova koji u ovom momentu dostižu skoro 2.5 miliona evra.\nUEFA bi možda bila i blaža prilikom izricanja kazne, međutim u evropskoj kući fudbala smatraju da je Partizan morao da bude tako strogo kažnjen jer se nije prvi put našao u sličnoj situaciji.\nKazna je formulisana tako da Crno-beli u naredne tri sezone imaju pravo da izdrže kaznu u trajanju od godinu dana neigranja u evropskim takmičenjima, odnosno u prvoj od naredne tri u kojoj se kvalifikuje.\nU klubu su reagovali tvrdnjom da je kazna samo uslovna, u stvari da je Partizan u obavezi da uplati određeni deo novca do kraja meseca, a tek bi u suprotnom slučaju izgubio pravo da se takmiči u Evropi.\nMeđutim, navodi iz UEFA deluju prilično nedvosmisleno, tako da je odluka o kazni konačna, s tim da Partizan ima pravo da uputi žalbu Sudu za sportsku arbitražu koji se nalazi u švajcarskom gradu Lozani.\n30.11.2016.Partizan i Vojvodina u duelu za šampionske nade\nTags:crno-beli, kazna, Partizan, sezone, UEFA


VRANJE:Oprez zbog visokih temperatura! - juGmedia\nPreporuke Gradskog štaba za vanredne situacije\nVRANJE:Oprez zbog visokih temperatura!\nVRANJE – Na osnovu upozorenja na visoke temperature na području Srbije za današni dan uz maksimalne temperature do 39 stepeni i činjenice da ovako visoke temperature mogu ugroziti živote ljudi i dovesti do pojave požara, Gradski štab za vanredne situacije izdao je preporuku.\nNavodi se da je neophodno “odrediti poseban režim rada pojedinim kategorijama radnika, pre svega onima koji rade na otvorenom prostoru”.\nŠtab je preporučio i pojačavanje mera zdravstvene zaštite i formiranje mobilnih ekipa, kao i pojačane mere vezane za vodosnabdevanje, ali i apelovao na racionalniju potrođnju električne energije, čija potrošnja raste zbog povećane upotrebe klima uređaja.\nRadi umanjenja rizika od požara neophodno pojačati aktivnosti vezane za upotrebu ispravnih mašina u obavljanju žetve kao i posedovanje vatrogasnih aparata.\nSvetska nagrada za vino vinarije iz Vranja\nVučjanci organizovali likovnu koloniju na Pasjači\nZadrugama do 15 miliona dinara podsticajnih sredstava\nMinistar u Vladi Srbije zadužen za brigu o selu Milan Krkobabić najavio je danas novi program obnove zadrugarstva do kraja januara, a nakon toga i javni…\n(Foto priča) Zimska idila i muka na putevima ispod Radan planine\nPlanina Radan pod snegom, bez skijaša i posetilaca prelepa je u zimskom periodu kao i sela sa belim krovovima, ali u toj idili retko ko uživa od malobrojnih…


Program Omladina u akciji 2007-2013 – ICR\nEvropska Komisija, EU\nProgram Omladina u Learn more here akciji 2007-2013\n„Youth in Action Programme 2007-2013“\nEvropska Komisija, Evropski Parlament i zemlje članice Evropske Unije su se dogovorile da osnuju Program omladina u akciji, koji praktično sprovodi pravni okvir za podršku neformalnih obrazovnih aktivnosti za mlade ljude. Program će trajati od 2007 godine sve do kraja 2013 godine.\nOpšti ciljevi naznačeni u pravnoj osnovi programa Omladina u akciji su sledeći:\nPromocija omladinskog aktivnog građanstva uopšte, a naročito evropskog građanstva;\nRazvoj solidarnosti i promocija tolerancije između mladih, a posebno da bi se podstakla socijalna kohezija u Evropskoj Uniji;\nPodsticanje uzajamnog razumevanja mladih iz različitih zemalja;\nDoprinos razvoju kvalitetnih sistema podrške aktivnostima mladih i sposobnosti organizacija civilnog društva u oblasti rada sa mladima;\nPromocija evropske saradnje u oblasti rada sa mladima\nProgram Omladina u Akciji je namenjen mladima starosti izmedu 13 i 30 godina koji imaju prebivalište na teritoriji tzv.“Programskih zemalja“, ili, u zavisnosti od vrste akcije u jednoj od tzv. „Partnerskih zemalja“, kao i drugi akteri u oblasti rada sa mladima i neformalne edukacije. Glavna ciljna grupa programa su mladi ljudi između 15 i 28 godina starosti. Program je otvoren za sve mlade ljudi nezavisno od njihovog nivoa obrazovanja, socijalnog i kulturnog okruženja.\nVideti u tekstu iznad\nU sklopu programa Omladina u akciji, pojam “Partnerske zemlje” se odnosi na zemlje koje mogu biti uključene u program pod određenim uslovima, ali nisu “Programske zemlje”. “Susedske Partnerske zemlje” su zemlje koje učestvuju u procesu Stabilizacije i Pridruživanja Ruska Federacija, i zemlje koje učestvuju u Evropskoj politici susedstva. Zemlje koji su uključene u proces Stabilizacije i Pridru\nTagged EUEvropska Komisija


“ANIMOZITET PREMA SNS” Vučić: Tvrdnje Martinovića o Tanji Fajon tačne | Ekspres.net\nPredsednik Srbije Aleksandar Vučić izjavio je da je tačan stav da poslanica Evropskog parlamenta Tanja Fajon gaji animozitet prema Srpskoj naprednoj stranci (SNS).\nVučić se tokom gostovanja na Radio-televiziji Srbije saglasio sa stavom šefa poslaničke grupe SNS u Skupštini Srbije Aleksandra Maritnovića i dodao da izjave obe strane ponajviše govore o Tanji Fajon.\nPročitajte još: Vučić – Ne mogu da potvrdim, niti da demantujem\n“U evropskoj kulturi je da se čuje drugačije mišljenje. Oni bi da se ništa ne kaže o njima, ali bi da iznesu loše etikete o drugima. Očekujte da ćete iz Srbije uvek dobiti odgovor koji je pristojan i u skladu sa evropskim vrednostima”, istakao je Vučić.\nPoslanica EP Tanja Fajon koja je i šef delegacije u Parlamentarnom odboru za stabilizaciju i pridruživanje EU i Srbije, navela je u četvrtak, komentarišući navode Martinovića, da je to bila “izjava jednog poslanika koji često koristi govor mržnje”.\nTags Aleksandar MartinovićAleksandar VučićanimozitetSNS\nRojters i AP o izborima u Srbiji: Vučić će opet biti premijer VUČIĆ: Opozicija me neće stići ni za 10 godina, sledeće godine drugi preuzima SNS Vučić najavio velike kadrovske promene u SNS i vladi “SAMO JA SE BORIM” VUČIĆ O SPS: Neću iznositi prljav veš, mi smo bili fer


Football Manager 2018 „uveo“ gej igrače – GayEcho\nJedna od najpopularnijih sportskih simulacija uvela je novu opciju u svoje redove – gej fudbalere.\nMajls Džejkobson, jedan od direktora Sports Interactive studija, objasnio je za DigitalSpy da će pojedini fiktivni igrači u Football Manager 2018 igri imati mogućnost da se izjasne kao gej, što će igrači videti u sekciji igre, u kojoj se pojavljuju vesti.\nNeće svi igrači imati ovu mogućnost, samo neki i to „random“ odabrani, a pomenuti direktor je rekao da se ekipa odlučila da omogući nekim likovima da se izjasne kao gej, jer i u stvarnom fudbalu postoje gej igrači. Da bi integracija prava gej osoba ostala nepovređena, Džejkobson kaže da se kontaktirali posebnu „Kick It Out“ LGBT grupu, dok su radili na igri.\n„Jasno nam je da je među profesionalnim igračima određeni broj njih gej, ali nam je jasno i da ne žele da se otvore i to javno kažu“, rekao je Džejkobson i dodao: „Şmatram da je to uvrnuto, da imamo takvu situaciju u profesionalnom fudbalu, zbog čega smo i odlučili da uvedemo ovako nešto i pokažemo svetu da to nije ništa strašno i da to može biti pozitivna stvar. Smatram da je suluda da u 2017. godini ljudi nisu u mogućnosti da budu ono što jesu“.\n„Želimo da ova opcija bude shvaćena kao potpuno normalna, prirodna stvar, kao što je noramlno biti gej“, zaključio je direktor studija koji razvija igru.\nfudbalMondoPC igrasportVelika Britanija\n« Kevin Spejsi: “Biram da živim kao gej muškarac”\nHolivud reaguje na “izvinjenje“ i priznanje Kevina Spejsija »


Nacionalni investicioni plan: VOJVODINA PONOVO KRATKIH RUKAVA | Autonomija\nNacionalni investicioni plan: VOJVODINA PONOVO KRATKIH RUKAVA\nVlada Vojvodine ponovila je danas zahtev da Vojvodina dobije više novca iz Nacionalnog investicionog plana (NIP).\nOd Ministarstvu za NIP zatraženo je da Vladi Srbije predloži izmenu odluke o raspodeli sredstava za realizaciju projekata za 2010. godinu, kako bi se obezbedilo više sredstava za projekte iz pokrajine.\nU saopštenju sa sednice vojvođanske vlade navodi se da je od ukupnog broja prihvaćenih projekata u okviru NIP-a, svega 3,34 odsto iz pokrajine, odnosno da je svega 1,83 odsto ukupnih sredstava iz NIP-a opredeljeno za Vojvodinu.\nOcenjeno je da je Vojvodina ostala uskraćena sa veći iznos novca iz NIP-a jer Ministarstvo za NIP nije poštovalo Uredbu o postupku po kome se biraju projekti i postupak po kome se NIP sprovodi, kao ni Zakon o utvrđivanju nadležnosti Vojvodine.\nVlada Srbije je na sednici održanoj 18. februara donela odluku o raspodeli i korišćenju sredstava za realizaciju projekata NIP-a, u ukupnom iznosu većem od 26 milijardi dinara, a novac je raspoređen na 389 projekata.\nVlada Vojvodine je ukazala da je iz Vojvodine samo 13 projekata koji će se finansirati iz NIP-a, prema zahtevima lokalnih samouprava koje su se prijavile na konkurs Ministarstva za NIP, koji je bio otvoren od 1. avgusta do 10. oktobra 2009. godine.\nMinistarstvo za NIP je ove nedelje saopštilo da vrednost projekata koji će se finansirati u Vojvodini iznosi oko 20 odsto ukupnog budžeta NIP-a i da je među tih 20 projekata i izgradnja deonice Koridora 10 Horgoš-Novi Sad, vredna četiri milijarde dinara.\nVlada Vojvodine je istakla da nema osnova da se četiri milijarde dinara projektuje kao budžetska obaveza Ministarstva za NIP, jer su ta sredstva već predviđena u okviru Ustavom garantovanih sredstava za budžet Vojvodine.\nPredloženo je da Ministarstvo za NIP pokrene postupak izmene odluke o raspodeli i korišćenju sredstava za realizaciju projekata NIP-a, utvrđenih Zakonom o budžetu Srbije za 2010. godinu, i iz nje izostavi stavku u iznosu od četiri milijarde dinara za Koridor 10.\nPokrajinska vlada je predložila i da se u NIP uključi 28 projekata iz Vojvodine, u ukupnom iznosu od 3,88 milijardi dinara, koje su lokalne samouprave blagovremeno prijavile na konkurs.


Foto: Srna / Arhiva\nSrpski član Predsedništva BiH Milorad Dodik čestitao je pripadnicima Trećeg pešadijskog (Republika Srpska) puka Oružanih snaga BiH, oficirima, podoficirima i vojnicima Vidovdan – krsnu slavu Vojske Republike Srpske i ovog puka.\nDodik je naglasio da je Treći pešadijski (Republika Srpska) puk, koji je nastavio da baštini tekovine Vojske Republike Srpske, garant opstanka Republike Srpske i srpskog naroda na ovim prostorima.\nOn je istakao da su srpska vojska i srpski narod po tradiciji slobodarski, uvek na strani pravde, mira i slobode.\n- Vojska Republike Srpske osnovana je da bi se zaštitio srpski narod i najčasnije je uticala na stvaranje i očuvanje Republike Srpske. Na ovaj dan posebno treba da se prisetimo vojnog puta Vojske Republike Srpske u proteklom odbrambeno-otadžbinskom ratu, kroz šta je sve prošla da bi odbranila teritoriju Republike Srpske - poručio je Dodik u čestitki.\nDodik je istakao da odavanjem počasti poginulim borcima Vojske Republike Srpske, svi mi koji danas živimo u miru i slobodi, s dubokim poštovanjem i večnom zahvalnošću treba da negujemo sećanje na njihovu žrtvu koja nas trajno obavezuje da čuvamo i branimo našu Republiku i ostavimo u nasleđe budućim generacijama.\n- Uz duboko uverenje da ćemo i u budućnosti nastaviti da negujemo tradiciju, želim vam srećnu krsnu slavu, da je proslavite svečano i dostojanstveno. Takođe, želim vam mnogo uspeha u daljem radu i ličnu i porodičnu sreću - naglasio je srpski član Predsedništva.\nSrpska se snašla za dezinfekciona sredstva: Nekoliko firmi proizvodi alkohol za medicinske svrhe\n"SVI ĆE PROĆI KONTROLE U KARANTINU" U Srpsku stiže 98 njenih građana iz Tirola


Data saglasnost premijerki Bosansko-podrinjskog kantona za potpisivanje Ugovora o dodjeli potpore iz Budžeta Federacije BiH\nVlada Bosansko-podrinjskog kantona Goražde održala 36 .vanrednu sjednicu\nVlada Bosansko-podrinjskog kantona Goražde na današnjoj 36.vanrednoj sjednici dala je saglasnost premijerki Bosansko-podrinjskog kantona za potpisivanje Ugovora o dodjeli potpore iz Budžeta Federacije BiH.\nKao što je poznato, naš Kanton je u skladu sa Odlukom Vlade Federacije o raspodjeli sredstava utvrđenih Budžetom Vlade Federacije za 2021. godinu Federalnom ministarstvu finansija sa pozicije „Tekući transferi drugim nivoima vlasti i fondovima-kantoni-sredstva iz arnažmana s MMF-om, dobio 4.152.192,00 KM, a sredstva će biti isplaćena u roku od 30 dana od dana potpisivanja ovog ugovora.\nVlada je na današnjoj sjednici razmatrala i u skupštinsku proceduru, u skladu sa Zaključkom Kolegija Skupštine BPK Goražde, uputila Informaciju Javnog preduzeća Autoceste Federacije FBiH u vezi sa realizacijom projekta „Probijanje glavne i srevisne cijevi i izrada primarne podgrade cestovnog tunela Hranjen“. U informaciji koja će se naći na sutrašnjem skupštinskom zasjedanju, Autoceste Federacije BiH navele su dosadašnje aktivnosti na izgradnji ovog tunela kao i izjašnjenje o načinu završetka ovog projekta.\nVlada je takođe razmatrala i u skupštinsku proceduru uputila Informaciju o stanju sa pandemijom COVID-a 19 na području Bosansko-podrinjskog kantona Goražde u kojoj se osim Informacije o epidemiološkoj situaciji na području Federacije, sa prijedlogom naredbi i mjera Kriznog štaba Federalnog ministarstva zdravstva, nalaze detaljni izvještaji javnih zdravstvenih ustanova s područja našeg kantona, zaključno za 12.septembrom.


Insajder | Hoće li i BiH dobiti specijalnog američkog izaslanika?\n„Kada se radi o Bosni i Hercegovini, podržavamo napore za postizanje sporazuma ili kompromisa koji omogućava formiranje vlasti na svim razinama, kao i podnošenje bosanskohercegovačkog ANP-a NATO-u. I dalje nalazimo razočaravajuće vođstvo kako na entitetskoj, tako i na državnoj razini koje se ponaša parohijalno, nacionalistički i podložno riziku, radeći malo kako bi pomogli običnim građanima. Kako se nova generacija političkih lidera pojavila na kantonalnoj i opštinskom nivou, posebno u Kantonu Sarajevo, ima razloga za nadati se. I dalje smo optimistični da Bosna i Hercegovina može uspjeti, i kao garant Dejtonskog mirovnog sporazuma ostajemo posvećeni teritorijalnom integritetu i suverenitetu zemlje“, kazao je u uvodnom obraćanju senatorima Palmer.


10. maj 2015 – Međunarodi dan fizičke aktivnosti – VIŠE KRETANJA, MANJE SEDENJA – Zavod za javno zdravlje Sombor\n10. maj 2015 – Međunarodi dan fizičke aktivnosti – VIŠE KRETANJA, MANJE SEDENJA\nI ove godine obeležava se 10. maj, Međunarodni dan fiziče aktivnosti, u sklopu Inicijative Svetske zdravstvene organizacije „Kretanje za zdravlje“ koja promoviše fizičku aktivnost i zdrav način života, od 2003. godine.\nVIŠE KRETANJA, MANJE SEDENJA\nZa dobro zdravlje odraslima se preporučuje pola sata dnevno umerene fizičke aktivnosti, deci 60 minuta.\nMeđunarodni dan fizičke aktivnosti obeležava se 10. maja počev od 2002. godine kada je Svetska zdravstvena organizacija pokrenula globalnu inicijativu u cilju povećanja pažnje celokupne svetske javnosti o značaju i važnosti redovne fizičke aktivnosti u prevenciji bolesti, očuvanju i unapređenju dobrog zdravlja i blagostanja.\nOvaj dan obeležava se pod sloganom „Kretanjem do zdravlja” koji celokupnoj populaciji poručuje da svako umerenom fizičkom aktivnošću može da sačuva i unapredi svoje zdravlje.\nFizička aktivnost je jedan od kriterijuma za ocenu zdravlja, a fizička neaktivnost je prepoznata kao četvrti vodeći faktor rizika koji globalno dovodi do 3,2 miliona smrtnih slučajeva godišnje.\nFizička neaktivnost predstavlja važan faktor rizika za nastanak hroničnih nezaraznih bolesti, a kod dece utiče na telesni razvoj i nastanak deformiteta.\nU Evropskom regionu SZO približno 31% osoba starijih od 15 godina je nedovoljno fizički aktivno, a više od polovine stanovnika Evrope nije dovoljno fizički aktivno da bi zadovoljilo zdravstvene preporuke, pri čemu siromašniji imaju manje slobodnog vremena i lošiji pristup rekreativnim objektima, ili žive u okruženju koje ne podržava fizičku aktivnost.\nProcenjuje se da se zbog fizičke neaktivnosti godišnje u evropskom regionu Svetske zdravstvene organizacije desi milion smrtnih slučajeva.\nPrema podacima iz Istraživanja zdravlja stanovništva Srbije u 2013. godini 43,6% stanovnika bavilo se poslom koji podrazumeva dugotrajno sedenje, za razliku od prethodnih istraživanja kada je ovaj procenat bio niži – 2006. godine 31,1%, a 2000. godine 25,2%.\nRezultati su pokazali da su žene (48,3%) u Srbiji sklonije stilu života koji karakteriše sedenje od muškaraca (38,7%).\nStanovnici Srbije u proseku sede 5 sati dnevno, najviše stanovnici Beograda (5,8 sati), gradskih naselja (5,3 sata), osobe uzrasta 15–24 godine (5,5 sati), kao i oni sa visokim i višim obrazovanjem (5,8 sati). Procenat odraslih stanovnika koji je vežbao (fitnes, sport, rekreacija…) najmanje tri puta nedeljno u 2013. godini iznosio je 8,8%, što je značajan pad u odnosu na 2006. godinu kada je taj procenat bio 25,5% i 2000. godinu kada je taj procenat iznosio 13,7%.\nPrema preorukama Svetske zdravstvene organizacije, odrasli bi trebalo da upražnjavaju najmanje 150 minuta umerene ili najmanje 75 minuta intenzivne fizičke aktivnosti nedeljno. Deci je potrebno najmanje 60 minuta umerene do intenzivne fizičke aktivnosti dnevno. Od uzrasta, pola, zdravstvenog stanja, vremenskih prilika zavisiće i izbor vrste aktivnosti (šetnja, vožnja bicikla, plivanje, trčanje, vežbe…), njena učestalost i trajanje.\nZoran Kosanović2015-05-11T11:18:21+02:0011.maj 2015|Kampanje|


Ministarstvo poljoprivrede i zaštite životne sredine i Direkcija za vode, organizuje u sredu 23. septembra 2015. godine, s početkom u 11.20 časova, Javnu raspravu o Nacrtu Strategije upravljanja vodama na teritoriji Republike Srbije i Nacrtu Izveštaja o strateškoj proceni uticaja Strategije upravljanja vodama na teritoriji Republike Srbije na životnu sredinu, u Privrednoj komori Srbije, (sala 1 u prizemlju, Resavska 13-15).\nNacrt Strategije upravljanja vodama na teritoriji Republike Srbije pripremljen je u skladu sa Zakonom o vodama("Sl. glasnik RS", br. 30/2010 i 93/2012), dok je u skladu sa Zakonom o strateškoj proceni uticaja na životnu sredinu ("Sl. glasnik RS", br. 135/2004 i 88/2010), pripremljen Nacrt Izveštaja o strateškoj proceni uticaja Strategije upravljanja vodama na teritoriji Republike Srbije na životnu sredinu.\nMinistarstvo poljoprivrede i zaštite životne sredine – Republička direkcija za vode otpočela je javni uvid za Strategiju i Izveštaj 20. avgusta i trajaće do 27. septembra 2015. godine, do kada je moguće dostaviti sve eventualne sugestije na e-adresu: dusan.dobricic@minpolj.gov.rs.\nNacrt Strategije upravljanja vodama na teritoriji Republike Srbije možete pogledati ovde.\nNacrt Izveštaja o strateškoj proceni uticaja Strategije upravljanja vodama na teritoriji Republike Srbije možete pogledati ovde.\nIzvor: Vebsajt Ministarstvo poljoprivrede i zaštite životne sredine, 22.09.2015.


Naslovna/Politika/AP: Izborna pobjeda Dodika ojačaće uticaj Moskve\nPobjeda lidera SNSD-a Milorada Dodika na izborima za srpskog člana Predsjedništva BiH dodatno će ojačati uticaj Rusije na zapadnom Balkanu, javio je AP.\nAgencija navodi da će Dodik kao član Predsjedništva BiH moći da “blokira bilo kakvu stratešku odluku – ukoliko predsjednik Rusije Vladimir Putin to bude želio”.\nAP navodi da se Dodik, koji je aktuleni predsjednik Republike Srpske, samo sedam dana prije 7. oktobra u BiH sastao sa Putinom, koji mu je poželio “veliki uspjeh na izborima”.\nAgencija Dodika opisuje kao političara koji otvoreno zagovara otcjepljenje Republike Srpske od BiH i kojem su SAD uvele sankcije.\n“Međutim, on je dokazao da je ključni saveznik Moskve u naporima podrivanja politike Zapada u vezi sa integracijom Balkana”, dodaje se u tekstu.\nUticaj Rusije u Evropi je u porastu, a najočigledniji je na Balkanu, navodi AP i dodaje da se Moskva oštro protivi tome da se bilo koja od preostalih zemalja sa Balkana pridruži NATO savezu. Zapadne sile strahuju da bi Rusija mogla da iskoristi slovenske i pravoslavne veze u regionu kako bi podrivala politiku Zapada o integracijama.\nAP piše da ruski saveznici na Balkanu aktivno izazivaju nepovjerenje u Zapad, a Vašington i Brisel predstavljaju kao neprijatelje koji sprovođenjem integracija EU žele narodima na Balkanu da oduzmu identitet i nacionalni ponos.\n“Milorad Dodik je savršen primjer. Za njega su Zapad i NATO neprijatelji, dok je Rusija prijatelj pun poštovanja prema svojoj slovenskoj braći”, dodaje se u tekstu.\nEU je, usljed drugih problema, godinama zanemarivala Balkan, a pojedini evropski zvaničnici sada se plaše da bi u regionu ubrzo moglo doći do novih sukoba, ukoliko zemlje ne pristupe Uniji, piše AP i dodaje da ti strahovi nisu neosnovani, najviše zbog rasta tenzija između Srbije i samoproglašenog Kosova.\nEU izbori Milorad Dodik NATO Rusija Vladimir Putin


Сертић и Чепурин о економској сарадњи\t| Ministarstvo privrede Republike Srbije\nSertić i Čepurin o ekonomskoj saradnji\nMinistar privrede Željko Sertić razgovarao je danas sa ambasadorom Ruske Federacije Aleksandrom Čepurinom i predstavnicima državne korporacije ROSTEH, o mogućnostima unapređenja privrednih odnosa dve države.\nMinistar Sertić je izrazio zadovoljstvo dosadašnjim stepenom saradnje i izrazio nadu da će ekonomije Srbije i Rusije beležiti dalji rast.\nOn je ambasadoru Čepurinu i gostima iz Ruske Federacije ponudio svu pomoć Ministarstva privrede kako bi srpski proizvođači mogli efikasnije i značajnije da izvoze svoje proizvode, posebno auto-delove, u Rusiju.\nAleksej Ivanov, predstavnik ruske državne korporacije ROSTEH, zahvalio se ministru Sertiću na dosadašnjoj pomoći Ministarstva privrede, i naglasio da je veoma zadovoljan mogućnostima i proizvodnim kapacitetima srpskih kompanija koje mogu imati još značajnije učešće u proizvodnji i isporuci auto-delova za ruske kompanije.\nGosti iz Rusije su pokazali interesovanje i za slobodne ekonomske zone u Srbiji koje, takođe, mogu znatno doprineti jačanju srpsko-ruskih privrednih veza.\nPočetna»Vesti»Sertić i Čepurin o ekonomskoj saradnji


Unapređenje saradnje sa IPI Akademijom - MSP\nMinistar privrede u Vladi Tuzlanskog kantona gdin. Osman Puškar održao je u ponedjeljak, 12. marta 2018. godine, sastanak sa gdin. Damirom Bećirovićem, direktorom Visoke škole „Internacionalna poslovno-informaciona akademija“ Tuzla. Ministar Puškar je ovom prilikom prezentirao ciljeve i najznačajnije programe Ministarstva privrede, kao i planirane aktivnosti na intenziviranju saradnje sa visokoškolskim ustanovama u 2018. godini.\nTokom sastanka je razgovarano o mogućnostima i modalitetima saradnje Ministarstva privrede i IPI Akademije, a vezano za realizaciju zajedničkih aktivnosti u naučnim i stručnim ekonomsko-privrednim oblastima između ove dvije institucije. Direktor IPI Akdamije, gdin. Bećirović predstavio je projekte i aktivnosti koje se trenutno realizuju u okviru ove visokoškolske ustanove, te najavio organizaciju Prve međunarodne naučne konferencije o digitalnoj ekonomiji DIEC 2018, koja će biti održana 11. maja 2018. godine u Tuzli. Osnovni cilj DIEC 2018 konferencije je predvoditi proces digitalne transformacije Tuzlanskog kantona i cijele BiH, te na jednom mjestu okupiti eminentne naučnike, stručnjake, studente doktorskih i master studija iz različitih oblasti u kojima je digitalna tehnologija danas našla svoju primjenu. Partner konferencije je kompanija Microsoft, a gdin. Bećirović je ovom prilikom uputio poziv i Ministarstvu privrede da uzme učešće u pomenutoj konferenciji i aktivno sudjeluje u njenom radu.\nNa kraju sastanka je zaključeno da će se u narednom periodu intenzivirati saradnja Ministarstva privrede i Visoke škole „Internacionalna poslovno-informaciona akademija“ Tuzla, koja će prvenstveno biti usmjerena na realizaciju zajedničkih aktivnosti sa fokusom na ekonomsko-privredne projekte i na intenziviranje aktivnosti kojima će se doprinijeti razvoju poduzetništva na području Tuzlanskog kantona.


TI BiH podnio prijavu CIK-u protiv 14 političkih stranaka zbog nedozvoljenih donacija\nKategorija: Novosti\t Kreirano: Srijeda, 05 Lipanj 2019 12:36\t Napisao/la Direktor\nZbog primanja zabranjenih priloga Tansparency International u Bosni i Hercegovini (TI BiH) podnio je prijavu Centralnoj izbornoj komisiji (CIK BiH) protiv 14 političkih partija. Prijavom su obuhvaćeni SBB, SDS, SDP, SDA, A-SDA, Stranka za BiH, DNS, DF, Nezavisni Blok, PDA, Socijalistička partija, Nezavisna bosanskohercegovačka lista, Savez za novu politiku i SRS dr Vojislav Šešelj. Navedene političke stranke primale su donacije od pravnih lica koje su imale zaključene ugovore sa organima izvršne vlasti i na taj način prekršile Zakon o finansiranju političkih partija BiH.\nTI BiH je uz prijavu dostavio i spisak ugovora koje su zaključili donatori ovih partija sa organima izvršne vlasti tokom 2018. godine. Iz tih podataka je vidljivo da su donatori stranaka dobijali brojne tendere u lokalnim zajednicama gdje upravo te stranke vrše vlast, što izaziva dodatnu sumnju da je novac poreskih obveznika na ovaj način usmjeravan u finansiranje izborne kampanje.\nTako je SBB primao donacije od firme koja je dobila unosne poslove u brojnim loklanim zajednicama uključujući i milionski posao u Opštini Ilidža gdje ova partija učestvuje u vlasti, dok su finansijeri SDA pobjeđivali na tenderima u opštinama Živinice i Bosanski Petrovac. Opštinski odbor SDS-a u Tesliću primao je donacije od firme koja je dobijala tendere od opštinske uprave koju predvodi upravo ta partija, kao i od javnih ustanova kojima upravlja opština. Socijalističkoj partiji ukinuta je finansijska obaveza od strane firme koja godinama dobija poslove od Vlade RS u kojoj ta stranka učestvuje, dok je na spisku finansirjera PDA privatna kompanija koja je dobijala tendere od Vlade Tuzlanskog kantona kao i od opština Banovići, Živinice, Gradačac i Breza. Kod Stranke za BiH primijećeno je i nekoliko donacija iz anonimnih izvora, koje su po zakonu morale biti uplaćene u budžet BIH. Zbog svega navedenog, TI BiH je u prijavi apelovao na CIK BIH da adekvatno sankcioniše navedene političke partije.\nVećina stranaka prijavila je male iznose donacija privatnih kompanija do 5.000 KM, ali tačnost ovih podataka nije zagarantovana, jer Zakon o finansiranju političkih partija ostavlja velike mogućnosti političkim subjektima da prikriju stvarne izvore i iznose donacija.\nMonitoring finansiranja političkih partija TI BiH pokazao je da iz godine u godinu politički subjekti prijavljuju sve manje donacija, iako ukupni budžeti stranaka ne trpe značajne izmjene, dok se troškovi izbornih kampanja povećavaju. Brojne vladajuće političke partije, poput SNSD-a i Ujedinjene srpske, u svojim izvještajima nisu prikazale ni jednu marku donacija pravnih lica. S druge strane, SNSD je prijavio više od pola miliona KM prihoda od članarina za 2018. godinu, ne navodeći čak niti broj članova.\nZbog nelegalnog finansiranja stranaka TI BiH je i ranije podnosio prijave CIK-u, a Služba za reviziju CIK ustanovila je da su prijavljene stranke primile zabranjene priloge, nakon čega je dio njih vratio nedozvoljene donacije.


CBCG: Obavezna rezerva banaka 264,5 miliona eura – Bankar.me\nCBCG: Obavezna rezerva banaka 264,5 miliona eura\nMarch 14, 2017 BANKE, CRNA GORA, SVE VIJESTI Leave a comment\nObavezna rezerva banaka na kraju februara je, prema podacima Centralne banke (CBCG), iznosila 264,5 miliona eura.\nOd ukupnog iznosa izdvojene obavezne rezerve, na računima CBCG u inostranstvu izdvojeno je 47,9 odsto, u zemlji 48,1 odsto, a u obliku državnih zapisa četiri odsto.\nProsječno stanje ukupnih depozita banaka, na koji se obračunava obavezna rezerva, na kraju februara bilo je 2,82 milijarde eura, što je 16,2 miliona manje od prosječnog stanja depozita krajem januara. Od ukupnih depozita na one po viđenju odnosi se 55,9 odsto, a na oročene 44,1 odsto.\nPOJMOVIObavezna rezerva rezerva banaka smanjena obavezna rezerva banaka\nPrevious “Alitalia” opet na ivici bankrota\nSljedeći Srbija: Ko ne plati telefonski račun ne može da podigne kredit


February 24, 2020, 03:00:50 am\nAuthor Topic: Prevrat u Kirgiziji (Read 10491 times)\n« Reply #60 on: August 09, 2019, 04:46:51 pm »\nSud u Kirgistanu odlučio: Bivši predsednik ostaje u pritvoru do suđenja\nSud u Kirgistanu naredio je da bivši predsednik te zemlje Almazbek Atambajev ostane u pritvoru do suđenja po optužbama za korupciju.\n« Reply #61 on: August 10, 2019, 07:04:24 am »\nPostsovjetski lideri se nerado odriču moći\nDogađaji u Kirgistanu, siromašnoj naciji od šest miliona ljudi blizu Kine, pokazuju zašto se postsovjetski lideri tako nerado odriču moći: teško je bilo kome od njih da stekne bilo kakvu verodostojnu garanciju da njegov naslednik neće pokušati da ga baci u zatvor ili mu uradi nešto još gore.\nU četvrtak su kirgistanske specijalne snage uhapsile bivšeg predsednika zemlje, Almazbeka Atambajeva, u njegovoj rezidenciji u blizini glavnog grada Biškeka. Međutim, hapšenje nije bilo nimalo jednostavno. On se prethodnog dana zabarikadirao i navodno je ispalio hice na vojnike koji su došli po njega. Pomagalo mu je oko 1.000 pristalica, koji su uspeli neko vreme da odvrate napad, a tom prilikom jedan oficir je ubijen i 80 ljudi je ranjeno.\nNasledniku Atambajeva, Soronbaju Jenbekov, trebalo je 12 sati da javno odgovori na taj sukob, što je siguran znak da nije očekivao ovakav otpor. Odlučio se da se pretvara da je mogao da savlada pobunjenike, ali ne po cenu dodatnih života.\nJenbekov je bio izabran naslednik Atambajeva, nakon šestogodišnjeg mandata. U Kirgistanu lideri mogu samo jedan šestogodišnji mandat da vrše, što je izuzetak među postsovjetskim državama centralne Azije, gde vladari uglavnom ostaju na vlasti do smrti.\nOn je 2017. godine pobedio na izborima za koje su i posmatrači iz Evrope rekli da su bili legitimni i da su predstavljali miran prenos moći.\nTo je bio prvi put da je neki kirgistanski lider napustio funkciju, a da nije srušen.\nMeđutim, nastali su problemi kada je Atambajev odbio da se tiho povuče u pozadinu, a Jenbekov se pokazao nevoljnim da deli vlast sa njim.\nUsledio je raskol u vladajućoj Socijaldemokratskoj stranci. Saveznici Atambajeva otpušteni su s državnih poslova, a međusobne optužbe za korupciju su poletele. U aprilu je parlament skinuo imunitet bivšim predsednicima od krivičnog gonjenja, što je očigledno bio korak usmeren protiv Atambajeva.\nKrivični slučajevi u kojima je zvanično bio samo svedok su eskalirali: bivši vođa odbio je da se pojavi na ispitivanju.\nSukob je u sredu eskalirao u nasilju. Čini se da Jenbekov za sada ima prednost jer su vojska, policija i specijalne snage još uvek na njegovoj strani.\nAli veći problem nije ko će pobediti u malom Kirgistanu, jednoj od 50 najsiromašnijih zemalja na svetu, već taj da li bilo koji postsovjetski lider može da se oseća mirnim da preda vlast nakon izbora.\nTo je takođe pitanje koje mora sebi da postavi i bivši ukrajinski predsednik Petro Porošenko. Porošenko je u aprilu izgubio izbore od bivšeg komičara Volodimira Zelenskog. Krajem prošlog meseca, Roman Truba, šef ukrajinskog Državnog biroa za istrage, rekao je da je bivši vođa smatran osobom od interesa za 11 krivičnih slučajeva, uglavnom u vezi sa korupcijom.\nZelenski bi ponekad spomenuo da bi želeo da Porošenka kazni zbog lošeg vođenja Ukrajine, a iako je, prema rečima ukrajinskog generalnog tužioca (koga je inače na tu poziciju imenovao Porošenko), bivši predsednik do sada viđen samo kao svedok, slučaj Atambajev pokazuje da to može brzo da se promeni. Mirna, demokratska (ili barem relativno demokratska) tranzicija moći ne predstavlja kraj.\nSa postsovjetskim pravosudnim sistemima koji su uglavnom neformirani i agencijama za sprovođenje zakona koje opslužuju svakog gospodara ponaosob, a ne državu, vladar koji se odrekne vlasti u ozbiljnoj je opasnosti, pogotovo ako nastavi da se bavi politikom.\nUvek će biti prestupa za koje može da bude odgovoran. U Ukrajini i u Rusiji, bivši predsednici su obično davali sve od sebe da bi to sprečili. (Sadašnji ruski premijer Dmitrij Medvedev, koji je predsedničku stolicu grejao za Vladimira Putina u periodu između 2008. i 2012, neka je vrsta izuzetaka, ali on je tada uvek verno služio Putinu.) Međutim, Porošenko se glasno protivi Zelenskom, pa scena u stilu hapšenja Atambajeva u budućnosti nije potpuno nezamisliva u Ukrajini.\nSituacija u Kirgistanu takođe ima i direktnog uticaja na Putinove planove za 2024. godinu, kada se završava njegov poslednji ustavom dozvoljeni predsednički mandat.\nIma nekoliko izvodljivih opcija da ostane na vlasti bez promene ustava kako bi produžio svoju vladavinu, što je scenario za koji je obećao da će ga izbeći. Gledanje događaja u Kirgistanu mora da ga navede da se zapita i šta bi moglo da se desi ako preda moć navodno "pripitomljenom" nasledniku, kao što je Atambajev mislio da će učiniti u 2017.\n« Reply #62 on: August 13, 2019, 08:41:59 am »\nNekadašnji predsednik Kirgistana Almazbek Atambajev, optužen za korupciju i stavljen u pritvor, pripremao je državni udar.\nOvo je rekao šef kirgistanske službe bezbednosti.\n"Njegova namera je bila državni udar. To zvanično kažem", rekao je šef Nacionalne službe bezbednosti Kirgistana Orozbek Opumbajev.\nAtambajev, predsednik države od 2011. do 2017, pritvoren je prošlog petka nakon dva napada specijalnih jedinica na njegovu kuću.\nU tom spektakularnom hapšenju je učestvovalo skoro 2.000 policajaca, među kojima i sam ministar unutrašnjih poslova, a tokom akcije je poginuo jedan specijalac dok je stotinak osoba ranjeno.\nNekadašnji lider Kirgistana je najpre bio optužen za korupciju.\nAtambajev je te optužbe odbacio kao "apsurdne" i ocenio da je žrtva ličnog sukoba sa svojim naslednikom i rivalom, trenutnim predsednikom Soronbajem Ženbekovom.


Novak Đoković dobio novčanu nagradu iako je turnir otkazan – potez organizatora Vimbldona oduševio ceo svet\nOrganizatori Vimbldona saopštili su da će isplatiti novčane nagrade za 620 tenisera uprkos tome što je taj londonski grend slem otkazan. Vimbldon je otkazan prvi put od 1945. godine.\n120 igrača koji bi igrali u dublu dobiće po 7.800 dolara, a 20 igrača u invalidskim kolicima dobiće po 7.500 dolara, odnosno po 5.000 dolara.\n– Odmah po otkazivanju Vimbldona, usmerili smo pažnju na to kako možemo da pomognemo onima koji omogućavaju da se turnir odvija. Znamo da su ovi meseci nesigurnosti bili briga za sve. Mnogi igrači su imali finansijskih teškoća a oni bi sasvim opravdano očekivali da zarade nagradu na Vimbldonu na osnovu svojih rejtinga, rekao je izvršni direktor turnira Ričard Luis.\n– Drago nam je što nam je naša polisa osiguranja omogućila da prepoznamo uticaj otkazivanja turnira na igrače i što smo sada u situaciji da ponudimo ove iznose kao nagradu za naporan rad koji su uložili u građenje svog renkinga do tačke kada bi izborili učešće na ovogodišnjem turniru, dodao je Luis.


Naš sistem menadzmenta organizacije omoguaava:\nPomoæ razvoju društva i oeuvanju životne sredine\nAl/Fe uže je konstrukcije od sedam ili više žica použenih u koncentricnim slojevima. Jezgro užeta se sastoji od jedne ili više eelienih pocinkovanih žica použenih u koncentrienim slojevima. Al uže je konstrukcije od sedam ili više aluminijumskih žica (tvrdo-vueenih) prema SRPS N.C1.301 použenih u koncentrienim slojevima. Susedni slojevi imaju suprotne smerove použavanja, s tim da spoljni sloj ima desni smer.\nZa polaganje na slobodno, u zemlju, beton, u zatvorene prostorije, kablovske kanale, u elektranama i u industriji, u gradskim mrežama gde se ne oèekuju mehanièka ošteæenja, i gde kablovi nisu izloženi mehaniekom naprezanju- Za napajanje udaljenih objekata trajnog ili privremenog karaktera.\nInstalacioni kablovi sa izolacijom i plaštom od PVC-a ,tip PP/R


Srbija zabeležila rast od pet odsto - Sputnjik Srbija\n18:49 16.07.2020 (osveženo 19:18 16.07.2020) Preuzmite kraći link\nAlbanija je zabeležila minus od 2.5 odsto, Severna Makedonija imala je rast 0,2 odsto, Crna Gora 2,7 i BiH od 2 odsto, navodi se u izveštaju.\nIzveštaj Evropske komisije se odnosi samo za kandidate i potencijalne kandidate.\nU izveštaju se takođe navodi da je stopa nezaposlenosti stanovništva starijeg od 15 godina u Srbiji i dalje ostala stabilna na 9,7 procenata u prvom tromesečju 2020, te da je smanjena za 2,4 procentna poena u odnosu na prošlu godinu i za otprilike polovinu u odnosu na nivo pre pet godina.\nMinistar finansija Siniša Mali ocenio je da je to sjajan rezultat i da naša zemlja prvi put u istoriji ima stopu rasta koja je najveća u Evropi, prenosi Tanjug.\n„Očekujemo rezultate za drugi kvartal i po svim prognozama i projekcijama, ko god da ih prati, da li je to MMF ili Svetska banka, Srbija će imati najbolji rezultat u Evropi ove godine. Treba dosta raditi na tome da se to i zadrži, ali već sledeće godine idemo sa visokim stopama rasta 6,5 i 7 odsto, tako da sa te strane, Srbija je spremno dočekala ovu krizu sa virusom korona“, rekao je Mali gostujući na TV Prva.\nOn je podsetio da je Srbija u prethodne četiri godine imala suficit u budžetu i napomenuo da je nizak nivo javnog duga omogućio da se podrži privreda u situaciji sa virusom korona.\n„Srbija je izbegla najcrnji scenario. Kod nas nemate ni masovnih zatvaranja fabrika, nemate ni masovnog otpuštanja zaposlenih i sve je to posledica odgovorne ekonomske politike“, istakao je Mali.\nOn je dodao i da je država u doba korona virusa do danas privredu podržala sa 5,3 milijarde evra.


Čikago: Srpsko-američki radni sastanak\nRTS\t27.07.2017 07:04\nU ime Američko-srpske asocijacije i predstavnika srpske dijaspore u Sjedinjenim Američkim Državama, prof. dr Olga Ravasi održala je 21. jula radni sastanak sa mr Tyler Sparksom, šefom kabineta za Srbiju u Stejt departmentu. Sastanku je prisustvovao i direktor Srpskog radija Čikago mr Milorad Ravasi.\nNajznačajniji fokus razgovora je bio nastavak i produbljivanje bilateralnih odnosa između Srbije i Amerike, spoljno-politika pitanja i odnos srpske dijaspore prema matici Srbiji.\nIstaknut je značaj i mogućnosti lobiranja u Sjedinjenim Državama, i bliža saradnja srpske dijaspore sa Vašingtonom, kao i angažman senatora i kongresmena koji su članovi Srpskog kokusa. Obe strane su zaključile da srpska dijaspora i sve njene organizacije moraju imati ključnu ulogu u razvoju bilateralnih odnosa, ne samo u političkom smislu, već i u najvažnijem, ekonomskom.\nZnačajan vid saradnje za obe zemlje je i borba protiv terorizma i transnacionalnog kriminala, u kome se Srbija mora postaviti kao tradicionalni partner i saradnik, i da je dolazak administracije predsednika SAD Donalda Trampa ključni momenat za Srbiju koji se mora iskoristiti, a Stejt department će te napore podržati.\nDr Ravasi je istakla pitanja ključna za srpsku dijasporu, kao što je olakšavanje glasačkog procesa prilikom izbora u Srbiji, mogućnost direktnog učešća predstavnika dijaspore u političkom procesu u Srbiji u vidu sedišta i prisustva u parlamentu, podrška srpskog državnog vrha pojedincima i organizacijama koje uz zvanična diplomatska predstavništva mogu lobirati i promovisati srpske interese u Americi.\nZaključeno je da je poseta predsednika Srbije Aleksandra Vučića Vašingtonu bila vrlo uspešna, kao i da se očekuje nastavak rada na reformama u samoj Srbiji koje obuhvataju pravosuđe, privredu i borbu protiv korupcije.\nDalji nastavak saradnje sa Vašingtonom mora imati kontinuitet i uključiti rasejanje, u saradnji i koordinaciji sa Vladom Srbije, ambasadorom Srbije u Vašingtonu Đerđom Matkovićem, srpskim organizacijama i medijima.\nGospodin Sparks je tokom svoje posete Čikagu razgovarao i sa predstavnicima Srpske pravoslavne crkve.


Narodna skupština Republike Srpske predložila je Odluku o usvajanju Deklaracije o zaštiti prava Srpske pravoslavne crkve na slobodno ispovjedanje vjere i prava na njenu imovinu u Crnoj Gori – po hitnom postupku.\nU Prijedlogu Deklaracije Narodna skupština Republike Srpske konstatuje da je usvajanje Zakona o slobodi vjeroispovjesti Srpsku pravoslavnu crkvu u Crnoj Gori dovelo u neravnopravan položaj u odnosu na ostale vjerske zajednice.\nNarodna skupština Republike Srpske poziva vlasti u Crnoj Gori da prestane sa pokušajima nasilnog otimanja crkava, manastira i imovine Srpske pravoslavne crkve u Crnoj Gori, da prestanu sa protjerivanjem sveštenstva i monaštva SPC pod izgovorom da nemaju crnogorsko državljanstvo, i da kroz dijalog sa crkvenim velikodostojnicima SPC u Crnoj Gori traže, prema Ustavu i zakonima Crne Gore, rješenje ovog problema.\nCrna Gora: U toku saslušanje sveštenika SPC\nTakođe, Narodna skupština Republike Srpske izražava zabrinutost zbog hapšenja, progona i premlaćivanja episkopa i sveštenika Srpske pravoslavne crkve u Crnoj Gori, i oštro osuđuje hapšenje, lišavanje slobode i krivični proces koji je pokrenut protiv episkopa budimljansko-nikšićkog i nekoliko sveštenika SPC.\nOvu deklaraciju predložili su Klubovi poslanika Saveza nezavsinih socijaldemokrata, Demokratskog narodnog saveza, DEMOS-a, Socijalističke partije, Ujedinjene Srpske, Narodnog demokratskog pokreta i Socijalističke partije Srpske. Deklaraciju su, tokom rasprave podržali i poslanici opozicije iz Srpske demokratske stranke i Partije demokratskog progresa.


Blog – Strana 2 – Skolioza Centar Srbija\nRedukcija bola u leđima putem fizičke aktivnosti\nSvakodnevnim izometrijiskim treningom radi se na jačanju abdominalnih i leđnih mišića koji imaju za cilj korekciju mišićnog disbalansa i saniranje bola u donjem delu leđa. Kako se nakon određenog vremena poboljša balans tela i ispravi tehnika izvođenja vežbi, vrši se postepeno razvoj snage kroz statičke i dinamičke pokrete kao i razvoj brzine i balansa.\nUzrok mišićnog disbalansa je stalni stres koji mišići doživljavaju uzrokovan lošom posturom i zadržavanjem u nepravilnim položajima; na primer prilikom dužeg sedenja, stajanja ili prilikom repetativnih pokreta savijanja i podizanja koji mogu povećati fleksiju kičme i povećati stres na pršljenove, diskove i ligamente kičmenog stuba.\nPovreda intervertebralnog diska kao uzrok bola u ledjima\nInterverebralni disk ima mnogo funkcija, izložen je raznim silama i pokretima koji je zajedno sa fasetnim zglobovima odgovoran za kompresiona opterećenja kojima je trup izložen. Povreda intervertebralnog diska koja može uzrokovati bolove u leđima ili nastanak išijasa može nastati iz više mehaničkih načina, savijanjem kičmenog stuba, torzionim opterećenjem (uvijanjem), aksijalnim opterećenjem.\nVitamin D i skolioza\nOko 30% osoba sa AIS ima smanjenu gustinu kostiju, osteopeniju, ova smanjena gustina nije samo u kičmi već u svim kostima tela. Ova smenjena gustina se direktno povezuje sa progresijom skolioze ne samo kod osoba sa AIS već I drugim tipovima skolioza (adultne).\nAdultna skolioza nastala još u adolescentnom dobu može biti podeljenja na tri starosne grupe ljudi: mlađe (18-30 godina), srednje (30-40 godina) i starije (preko 40 godina). Adultna skolioza najčešće nastaje kao posledica netretiranih ili neadekvatno tretiranih adolescentnih idiopatskih skolioza. Pacijenti sa adultnom skoliozom imaju različitu kliničku i radiološku sliku u odnosu na pacijente sa adolescentnom idiopatskom skoliozom. Razlike obuhvataju degenerativne promene unutar krivine, prirodnu istoriju progresije deformiteta i kliničke simptome.


MAĐAR SO: Protivljenje Savetu za praćenje uređivačke politike | Autonomija\nMAĐAR SO: Protivljenje Savetu za praćenje uređivačke politike\nUređivački kolegijum lista „Mađar so“ danas je jednoglasno usvojio rezoluciju u kojoj se ocenjuje d…\nUređivački kolegijum lista „Mađar so“ danas je jednoglasno usvojio rezoluciju u kojoj se ocenjuje da je nepotrebna odluka Mađarskog nacionalnog saveta o osnivanju saveta za praćenje uređivačke politike lista.\nKako se navodi u saopštenju uređivačkog kolegijuma, savet lista je nepotrebna i anahrona tvorevina koja je u suprotnosti sa slobodom štampe, što je čini neprihvatljivom.\n„U kontekstu svega što je izrečeno na sednici Nacionalnog saveta da ‘Mađar so’ ne služi mađarsku zajednicu, da je uređivačka politika lista loša i da je zbog toga neophodno da je neko vrati na dobru stazu, vidi se stvarna namera za šta bi služio savet lista“, navodi se u saopštenju.\nUrednici „Mađar soa“ su podsetili da je za uređivačku politiku lista jedini nadležan Uređivački kolegijum koji ima podršku cele redakcije i zato odluku osnivača doživljavaju kao omalovažavanje stručne kompetentnosti redakcije.\nPovodom događaja u „Mađar sou“ danas se oglasilo i Nezavisno društvo novinara Vojvodine (NDNV) koje je u potpunosti podržalo zahtev uređivačkog kolegijuma i redakcije lista da Mađarski nacionalni savet pod hitno poništi odluku o osnivanju posebnog savetodavnog tela.\n„Sasvim je jasno da to telo koje će, kako je najavljeno, većinski biti sastavljeno od politički podobnih ličnosti, ima samo jednu svrhu, a to je politički uticaj na uređivačku politiku“, ocenio je NDNV i izrazio nevericu da je tako nešto uopšte moglo pasti na pamet osnivaču „Mađar soa“ jer se time krše sva načela medijskih sloboda i na velika vrata uvodi dirigovana cenzura.\n„Upozoravamo na to da Nacionalni savet Mađara i Savez vojvođanskih Mađara već dugo vremena pokazuju nameru da drže pod kontrolom uređivačku politiku jedinog dnevnog lista koji izlazi na mađarskom jeziku u Vojvodini“, navodi se u saopštenju.\nDodaje se da je to već dovelo do rušenja ugleda tog nekada prestižnog lista i drastičnog pada tiraža, a da je odluka Nacionalnog saveta Mađara „proizvod nemoći da savlada redakcijske otpore političkom uplivu“.


Prvi čovek Tvitera: Sve više "tviteraša" u Srbiji - Grad Prijepolje\nGrad Prijepolje > Vesti > Tehnologija > Prvi čovek Tvitera: Sve više "tviteraša" u Srbiji\nPrvi čovek Tvitera: Sve više "tviteraša" u Srbiji\nчетвртак, 27. јуна, 2013.\nBroj „tviteraša“ u Srbiji i regionu brzo raste i to tržište se značajno povećava, kaže za Tanjug prvi čovek kompanije „Tviter“ Dik Kostolo.\nGeneralni menadžer „Tvitera“ je prethodno na tribini Brukings instituta govorio o uticaju ove društvene mreže na aktuelne događaje u svetu, njegovu današnju ulogu i buduće izazove sa kojima će se suočavati.\nKostolo je istakao da Tviter danas predstavlja ono što je u antičko vreme bio „javni gradski trg“.\n– Mi ne želimo da namećemo stav, već je naša mreža platforma na koju ljudi dolaze da iskažu svoja mišljenja. Tako je bilo i nekada na gradskim trgovima, gde ste imali građane, filozofe, političare, sveštenike, muzičare. Svi su dolazili da kažu i pokažu šta znaju – opisao je Kostolo.\nOn smatra da ne stoje kritike koje su prethodnih dana upućene od strane turskog premijera Redžepa Tajipa Erdogana oko organizovanja demonstracija u toj zemlji, jer je „Tviter“ samo mesto na kome se susreću različita mišljenja.\nJedno od pitanja ticalo se i rasta broja korisnika na „Tviteru“ i da li postoji pravilo u vezi sa tim, na šta je Kostolo rekao da postoji sezonski trend rasta, kao i regionalni.\n– Kada se neka poznata ličnost u nekoj zemlji pojavi na „Tviteru“, odmah beležimo i veći broj ljudi iz te zemlje ili regiona. Takođe, i sportski klubovi su dobar magnet, kao na primer pojavljivanje nekog bundesligaša u Nemačkoj – dodao je on.\nGovoreći o budućnosti, Kostolo je odbacio tvrdnje da bi „Tviter“ mogao da zameni medije, ocenjujući da ova društvena mreža sažima informacije, ali da analitički tekstovi i dalje ostaju rezervisani za novinare.


Prikaz presude Boljević protiv Srbije, predstavka broj 47443/14\nEvropski sud za ljudska prava (u daljem tekstu: Evropski sud) je 16. juna 2020. godine u predmetu Boljević protiv Srbije, predstavka broj 47443/14, u sedmočlanom veću, jednoglasno doneo presudu kojom je utvrdio da je podnosiocu povređeno pravo na poštovanje privatnog i porodičnog života iz člana 8. Evropske konvencije za zaštitu ljudskih prava i osnovnih sloboda (u daljem tekstu: Konvencija).\nPodnosilac se u predstavci koju je podneo Evropskom sudu u junu 2014. godine, oslanjajući se na član 8. Konvencije, žalio da mu je uskraćena mogućnost da dokaže svoje poreklo putem DNK analize, jer su redovni sudovi 2012. godine, zbog nastupanja zastarelosti, odbili njegov predlog za ponavljanje postupka za utvrđivanje očinstva koji je pravnosnažno okončan sedamdesetih godina prošlog veka.\nPodnosilac predstavke je sve do 2011/12 godine smatrao da je nesporno da je njegov biološki otac gospodin A.\nMeđutim, tokom ostavinskog postupka nakon smrti A, podnosilac je saznao za pravnosnažnu presudu Okružnog suda u Zrenjaninu iz 1971. godine kojom je utvrđeno da A nije njegov biološki otac (po tužbi A za utvrđivanje očinstva). Okružni sud u Zrenjaninu i tadašnji Vrhovni sud Vojvodine su ovakav zaključak doneli na osnovu izjava svedoka o tome kada su se A i majka podnosioca upoznali.\nPodnosilac i njegova majka su u januaru 2012. godine podneli Višem sudu u Zrenjaninu predlog za ponavljanje pravnosnažno okončanog postupka utvrđivanja očinstva iz 1971. godine. U predlogu su posebno istakli: da je podnosilac za presudu iz 1971. godine saznao tek 2011 godine; da u vreme donošenja presude nije bilo moguće DNK testitanje, što je sada po nalogu suda moguće; da je u matičnim knjigama A sve vreme upisan kao otac podnosioca.\nViši sud u Zrenjaninu je 9. januara 2012. godine odbacio predlog podnosioca kao neblagovremen. Apelacioni sud u Novom Sadu je krajem januara 2012. godine odbio žalbu podnosioca i potvrdio prvostepeno rešenje. Obrazlažući svoje odluke, nadležni sudovi su istakli da se na osnovu novih činjenica predlog za ponavljanje postupka može podneti u roku od pet godina od pravnosnažnosti presude, koji rok je u konkretnom slučaju istekao još 1977. godine. Apelacioni sud u Novom Sadu je u svom obrazloženju dodao da je irelevantna činjenica da je podnosilac za presudu iz 1971. godine saznao nedavno, jer je tokom postupka čije ponavljanje traži imao zakonskog zastupnika.\nPodnosilac je protiv pomenutog rešenja Apelacionog suda u Novom Sadu podneo Ustavnom sudu ustavnu žalbu, zbog povrede prava na pravično suđenje iz člana 32. stav 1. Ustava Republike Srbije i prava na jednaku zaštitu prava i na pravno sredstvo iz člana 36. Ustava. Ustavni sud je 4. februara 2014. godine doneo rešenje Už-2082/2012 kojim je odbacio ustavnu žalbu podnosioca. Ustavni sud je konstatovao da se osporeni akt, ratione materiae, ne može dovesti u vezu sa povredom prava na pravično suđenje iz člana 32. stav 1. Ustava. U odnosu na istaknutu povredu prava na pravno sredstvo iz člana 36. stav 2. Ustava, Ustavni sud je ukazao da se označenim pravom jemči dvostepenost u odlučivanju, odnosno pravo da se u postupku po žalbi ili drugom propisanom pravnom sredstvu pred organom više instance ispita zakonitost prvostepene odluke, što ne podrazumeva i pravo na pozitivan ishod drugostepenog postupka. Kako je podnosilac imao i iskoristio pravo na žalbu protiv prvostepenog rešenja, Ustavni sud je njegovu ustavnu žalbu i u ovom delu odbacio.\nPrilikom razmatranja prihvatljivosti predstavke, Evropski sud je najpre ocenio da pitanje koje je pokrenuto u predstavci, a koje se odnosi na utvrđivanje očinstva, potpada pod okvir člana 8. Konvencije, tako da je nadležnost Evropskog suda ratione materiae nesporna.\nEvropski sud je potom ocenio da podnosilac nije bio dužan da iscrpi pravni put obeštećenja na koji je ukazala Republika Srbija, uz napomenu da bi svoj stav o ovom pitanju mogao preispitati u budućim slučajevima. Naime, Republika Srbija je istakla prigovor neiscrpljivanja domaćih pravnih sredstava, zastupajući stav da je podnosilac predstavke propustio da podnese parničnu tužbu za utvrđivanje očinstva na osnovu člana 55. Porodičnog zakona, s obzirom da podnošenje iste nije vezano za rok. Takođe, Republika Srbija se pozvala na stav Evropskog suda iz presude Jevremović protiv Srbije (broj 3150/05, stav 101, od 17. jula 2007. godine) u kome stoji da je „građanska parnica jedini put kojim je prva podnositeljka predstavke mogla utvrditi da li je tuženi njen biološki otac ili ne“.\nMeđutim, Evropski sud je istakao da Republika Srbija nije uspela da dokaže delotvornost ovog pravnog sredstva u slučajevima sličnim slučaju podnosioca predstavke, odnosno da nije dostavila sudsku praksu koja dokazuje da se parničnom tužbom može utvrditi identitet biološkog roditelja pomoću postupka DNK testiranja bez obzira na postojanje konačne sudske odluke o istom pitanju, a koja je doneta pre više decenija (videti stav 38. presude Boljević). U tom smislu, Evropski sud je istako da se ne može uspostaviti analogija sa slučajem Jevremović i odbio je ovaj prigovor Republike Srbije.\nKonačno, Evropski sud je odbio i prigovor Republike Srbije da podnosilac predstavke nije pravilno iskoristio ustavnu žalbu kao delotvorno domaće pravno sredstvo, jer je u ustavnoj žalbi istakao samo povredu prava na pravično suđenje i prava na pravno sredstvo i to na krajnje uopšten način, ne dovodeći u vezu sadržinu ova dva prava sa okolnostima konkretnog slučaja.\nEvropski sud je zauzeo stav da je podnosilac pred Ustavnim sudom prećutno izneo pritužbu koju je potom ponovio i u predstavci, jer je u ustavnoj žalbi, pored ostalog, naveo da mu je uskraćeno pravo da utvrdi pravi identitet svog biološkog oca uz pomoć DNK testa, a što je u suprotnosti sa Konvencijom. U tom smislu, Evropski sud je ukazao da Ustav u članu 18, između ostalog, utvrđuje „neposrednu primenu“ ljudskih prava zajemčenih „potvrđenim međunarodnim ugovorima i zakonima“ (videti stav 39. presude Boljević).\nPrilikom razmatranja osnovanosti predstavke, Evropski sud je istakao da je pred njim postavljeno pitanje da li je Tužena država, baveći se pokušajem podnosioca predstavke da utvrdi identitet svog biološkog oca pomoću DNK testiranja, ispunila svoje pozitivne obaveze iz člana 8. Konvencije.\nEvropski sud je najpre utvrdio da je odbijanje domaćih sudova da ponove pravnosnažno okončan parnični postupak iz sedamdesetih godina bilo u skladu sa zakonom i da nema dokaza o arbitrernosti u obrazloženjima prvostepenog i drugostepenog suda.\nEvropski sud je dalje utvrdio da je ovo odbijanje težilo legitimnom cilju - zaštiti pravne sigurnosti i prava drugih. Tačnije, Evropski sud je ocenio da zakonom propisani rokovi za ponavljanje pravnosnažno okončanog postupka imaju za cilj da zaštite interese navodnih očeva od starih zahteva i da spreče moguću nepravdu ukoliko bi se od sudova zahtevalo da utvrđuju činjenice koje su se odigrale pre mnogo godina.\nOcenjujući da li je Republika Srbije uspostavila pravičnu ravnotežu između suprotstavljenih prava i interesa (interesa pojedinca u odnosu na interes zajednice u celini, kao i suprotstavljenih privatnih interesa), Evropski sud je pre svega podsetio: na opšta načela koja se primenjuju (st. 50. do 53. presude Boljević); na činjenicu da se izraz „svi“ u članu 8. Konvencije odnosi i na dete i na potencijalnog oca; da izbor načina na koji se obezbeđuje poštovanje prava iz člana 8. Konvencije u načelu spada pod polje slobodne procene države.\nEvropski sud je polazeći od opštih principa zaključio da očuvanje pravne sigurnosti, samo po sebi, nije dovoljan osnov da se podnosiocu uskrati pravo da otkrije istinu o svom poreklu i o bitnom aspektu svog ličnog identita, posebno imajući u vidu specifične okolnosti njegovog konkretnog predmeta i značaja koji je za njega imao. Stav je Evropskog suda da domaće zakonodavstvo nije omogućilo da se uzmu u obzir relevantni elementi specifične situacije u kojoj se našao podnosilac predstavke ili da se uspostavi ravnoteža relevantnih interesa (st. 50. i 51. presude Boljević), a da domaći sudovi, zbog isteka zakonom predviđenih rokova nisu bili u mogućnosti da suštinski razmatraju zahtev podnosioca predstavke. Evropski sud je ukazao da nije u stanju da prihvati argument Vlade da je podnosilac predstavke trebalo da podnese novu parničnu tužbu na osnovu člana 55. Porodičnog zakona, skrećući pažnju i na okolnost da „u spisu predmeta nema naznaka kakav bi bio položaj porodice pokojnika u vezi sa DNK testiranjem, dok Sud ne želi da spekuliše o ovoj konkretnoj tački“.\nImajući u vidu specifične okolnosti slučaja, Evropski sud je naglasio da u zavisnosti od konkretnih okolnosti, on može da donese različite zaključke u sličnim predmetima, pod uslovom da su u skladu sa opštim načelima iznetim u st. st. 50. do 53. presude Boljević presude Boljević.\nV - Naknada štete\nEvropski sud je presudio da je, u konkretnom slučaju, utvrđivanje povrede prava samo po sebi dovoljno pravično zadovoljenje za nematerijalnu štetu koju je pretrpeo podnosilac.\nDonoseći ovakvu odluku, Evropski sud je, pored ostalog, imao u vidu da je članom 426. Zakona o parničnom postupku iz 2011. godine propisano da se parnični postupak može ponoviti ukoliko Evropski sud donese presudu „u kojoj je utvrđena povreda ljudskog prava koja je mogla biti od uticaja na donošenje povoljnije odluke u postupku“.


Madona pokazala novi prirodni izgled koji uključuje dlake ispod miške! (Foto) - Muzika - Svet - Vesti - Svet Plus\n10:58 21. MAR 2014.\nAmerička pevačica Madona najčešće svoje fanove na Instagramu obraduje ponekom seksi fotografijom, ali ovoga puta ih je iznenadila u sasvim drugom izdanju.\nNaime, pop zvezda je isprva na Instagram postavila svoju seksi sliku u mrežastim čarapama, ali je ubrzo skinula i umesto nje postavila fotografiju na kojoj nosi leptir mašnu i crni brushalter, ali najveću pažnju privlači njen dlakavi pazuh koji je u prvom planu.\n"Duge dlake. Nije me briga", napisala je pored fotografije.\nIako neki sumnjaju u to da su dlake zapravo prave i da Madona samo želi da privuče pažnju, jedno je sigurno - uspela je u tome!\nKao dodatak pevačica je isti dan izbacila i sliku kojom opravdava svoju lepotu, gde sa cigaretom i crvenim karminom pozira i njome barem na kratko skrenula pažnju sa svog dlakavog pazuha.


"Južni tok " i kroz Republiku Srpsku\nPredsjednik Republike Srpske /RS/ Milorad Dodik izjavio je nakon susreta sa ruskim premijerom Vladimirom Putinom u Beogradu da će Republika Srpska sigurno biti uključena u izgradnju gasovoda "Južni tok", kojim će biti obezbijeđeno milijardu i po kubika gasa godišnje.\nDodik je sinoć rekao novinarima u Beogradu da je Rusija, pored Srbije, jedan od najznačajnijih spoljnotrgovinskih partnera RS, gdje ima velika kapitalna ulaganja. On je podsjetio da je ruska kompanija "Zarubežnjeft" privatizovala naftnu indistriju u Republici Srpskoj i naveo da slijede ulaganja u modernizaciju tog sektora.\nPredsjednik Dodik je naveo da je sa šefom ruske Vlade razgovarao o ubrzanju druge tranše ulaganja, te dodao da u aprilu u nadležnim bankarskim strukturama treba da bude donesena odluka i odobrena sredstva da bi otpočela konačna modernizacija naftnog sektora i proizvodnja 4,2 miliona tona nafte.\nDodik je napomenuo da je sa Putinom razgovarao i o realizaciji projekta koncesije za ispitivanje nalazišta nafte u Republici Srpskoj. Predsjednik RS juče je na sastanku sa Putinom predvodio delegaciju iz RS u kojoj su bili i premijer Aleksandar Džombić i ministar industrije, energetike i rudarstva Željko Kovačević.